Polis Cari Saksi Bantu Siasat Kes Papagomo Diserang Di KKIA

KOTA KINABALU – Polis sedang mengesan beberapa individu bagi membantu siasatan berhubung insiden Exco Pemuda UMNO, Muhammad Azri Wan Deris atau lebih dikenali sebagai Papagomo didakwa diserang sekumpulan lelaki di Lapangan Terbang Antarabangsa Kota Kinabalu (KKIA).

Ketua Polis Daerah Kota Kinabalu, Asisten Komisioner Habibi Majinji berkata, polis akan memanggil pihak terlibat dalam masa terdekat.

“Saksi dan orang ramai yang mempunyai maklumat mengenai kejadian itu diminta tampil segera bagi membantu siasatan,” katanya ketika dihubungi Sinar Harian hari ini.

Kes disiasat mengikut Seksyen 147 Kanun Keseksaan kerana merusuh.

Pagi tadi, Muhammad Azri telah membuat laporan polis selepas insiden ‘diserang’ sekumpulan lelaki pada jam 7.30 malam di KKIA

Muhammad Azri dalam kenyataan di laman media sosial Facebooknya mendakwa, beliau dipukul sekumpulan lelaki dipercayai penyokong Parti Warisan Sabah (Warisan).

“Saya harap pihak polis tidak mengabaikan laporan yang saya buat ini walau siapa pun mereka itu yang bertindak ganas menyerang saya,” katanya.

Dalam laporan Bernama sebelum ini, Warisan turut menafikan terlibat dalam insiden kekerasan ke atas Muhammad Azri.

Setiausaha Agung Warisan, Datuk Loretto Padua berkata, Warisan tidak tahu-menahu mengenai kejadian berkenaan sehinggalah ia ditularkan.

Menurutnya, Warisan tidak akan menyokong mana-mana budaya samseng kerana ia tidak diterima di Sabah.


Cari Jalan Untuk Menyerlah

Biarpun lahir menerusi rancangan realiti televisyen, barisan selebriti tanah air berpandangan karier mereka tidak hanya terarah dalam bidang nyanyian sebaliknya bakat yang dimiliki perlu dikembangkan dalam pelbagai bidang.

Pemenang tempat keempat Akademi Fantasia musim ketiga (AF3), Marsha Milan Londoh, 34, berkata, dia tidak menumpukan kerjaya nyanyian semata-mata sebaliknya terbabit dengan lakonan dan pengacaraan sebaik program itu berakhir pada 7 Ogos 2005.

“Apabila AF3 tamat, saya hanya menjayakan undangan nyanyian ketika itu. Namun, rezeki bertambah murah apabila menerima tawaran lakonan setahun kemudian,” katanya.

Marsha setakat ini sudah membintangi 13 filem antaranya Misi: 1511, Senario The Movie Episod 2: Beach Boys, 4 Madu, Bola Kampung The Movie dan Pak Pong.

Selain itu dia membintangi puluhan drama, telefilem dan memiliki dua album studio serta 18 single yang lain.

Anak jati Tamparuli, Sabah yang berdarah kacukan Kadazan-Dusun itu berkata, peluang diterima perlu dimanfaatkan sebaik mungkin.

“Untuk artis baharu, carilah peluang dan manfaatkan apabila ia datang. Biarpun tiada pengalaman seperti artis terdahulu, mereka perlu sentiasa belajar cara untuk menyerlah dalam industri ini,” katanya ketika dihubungi RAP, semalam.

Finalis AF Megastar 2017 itu turut mengajak artis baharu supaya berdisiplin, menjaga masa dan jangan terlalu selesa apabila sudah popular.

“Saya berasakan bidang nyanyian, lakonan dan pengacaraan sentiasa berkait. Seorang penyanyi perlu pandai menghiburkan dan daripada situlah bakat pengacaraan akan terlahir,” katanya.

Menurutnya, penyanyi juga perlu menyampaikan lagu menyelitkan unsur penjiwaan yang akhirnya menyerlahkan bakat lakonan.

“Apabila seorang artis lahir daripada rancangan realiti, jangan hadkan pada nyanyian sebaliknya kembangkan bakat dalam pelbagai bentuk,” katanya yang mahu bergelar penghibur berskala besar.

Isteri kepada Mohamed Shaiful Nizam Ismail itu mengakui setiap artis berdepan cabaran kekal relevan dalam tempoh yang panjang.

Sementara itu, Faradina Mohd Nadzir atau Dina Nadzir berkata, dia mencari banyak peluang sebaik dinobatkan naib juara Malaysian Idol pada 2004.

“Alhamdulillah, sepanjang 15 tahun menjadi anak seni, Dina diberi kepercayaan dalam pelbagai bidang antaranya nyanyian, pengacaraan, lakonan, fesyen dan terbaharu, penyampai radio.

“Bukan sahaja rancangan realiti tetapi mana-mana penggiat seni tanah air perlu melebarkan sayap dalam kepelbagaian bidang,” katanya.

Jika menumpukan hanya sesuatu bidang, Dina berasakan ia kerugian besar sedangkan artis itu memiliki bakat dan kreativiti.

“Artis perlu bertindak luar biasa dengan melakukan lebih daripada satu kerja seperti dilakukan artis Hollywood iaitu Beyonce dan Lady Gaga. Mereka bukan saja penyanyi dan pelakon tetapi juga penulis lagu,” katanya.

Dia yang pernah memenangi pingat emas dan perak pada Kejohanan Dunia Seni Persembahan (WCOPA) di Los Angeles, Amerika Syarikat mengakui artis berdepan cabaran kekal relevan disebabkan perubahan pembangunan dan peredaran masa.

Pelantun lagu Cinta Datang Lagi itu berharap penyanyi tidak menyekat diri mencuba sesuatu baharu sama ada dalam eksperimentasi muzik atau penulisan lirik.

Juara AF3, Asmawi Ani atau Mawi, 38, juga antara selebriti yang dilahirkan menerusi rancangan realiti televisyen.

“Beberapa tahun selepas AF3, saya nampak banyak peluang tersedia dalam industri hiburan. Selain nyanyian, saya menerima tawaran lakonan dan ketika itu mempelajari cara mengendalikan set penggambaran, mengarah drama dan penulisan skrip,” katanya.

Selepas 13 tahun menjadi anak seni, Mawi menadah kesyukuran apabila impiannya bergelar penyampai radio menjadi kenyataan sebaik diundang stesen radio Zayan.

“Setiap artis perlu mencuba kepelbagaian bakat yang dikurniakan Allah. Masa tidak akan berundur, manfaatkan ia sepanjang berada dalam industri ini,” katanya.

Dia yang turut bergelar pengarah filem berjudul Tiada Tajuk menyarankan artis baharu bijak membawa diri dan mencari kelainan.

“Buat masa ini, saya merancang menghasilkan filem kedua. Sepanjang pembabitan dalam dunia seni, saya berdepan cabaran jatuh bangun dan pernah senyap seketika.

“Bagaimanapun, saya tidak hilang kerana melakukan kerja di belakang tabir termasuk menghasilkan drama dan menulis skrip dalam tempoh empat tahun.

“Artis perlu berusaha gigih jika mahu kekal relevan dan jangan bergantung pada nyanyian semata-mata,” katanya.


Empat parti politik di Sabah tubuh Gabungan Bersatu Sabah

KOTA KINABALU, 24 Okt – Empat parti politik di Sabah iaitu PBS, STAR, PBRS dan UMNO hari ini secara rasminya mengumumkan pakatan politik menerusi penubuhan Gabungan Bersatu Sabah (GBS).

Presiden PBS Tan Sri Joseph Pairin Kitingan diumumkan sebagai pengerusi interim GBS manakala timbalan pengerusinya terdiri daripada Timbalan Presiden PBS Datuk Seri Dr Maximus Ongkili, Pengerusi UMNO Sabah Datuk Seri Hajiji Noor, Presiden STAR Datuk Dr Jeffrey Kitingan, Presiden PBRS Tan Sri Joseph Kurup dan Anggota Parlimen Kimanis Datuk Seri Anifah Aman yang kini Anggota Parlimen Bebas.

Sementara bekas Menteri Pelancongan, Kebudayaan dan Alam Sekitar Sabah Datuk Seri Masidi Manjun, Datuk Seri Dr Salleh Said Keruak dan Datuk Johniston Bangkuai pula masing-masing dilantik sebagai setiausaha agung, bendahari dan ketua penerangan manakala kesemua Anggota Dewan Undangan Negeri (ADUN dan Anggota Parlimen PBS, UMNO, STAR dan PBRS secara automatik menjadi Anggota Jawatankuasa GBS.

Pairin ketika mengumumkan penubuhan GBS dalam sidang media di sini, berkata  GBS  ditubuhkan atas kesedaran tentang denyut nadi rakyat yang dahagakan perpaduan di samping kekuatan parti politik berkenaan di Sabah serta bagi mewujudkan budaya politik baharu selepas era rejim pakatan terdahulu berakhir di Sabah selepas Pilihan Raya Umum Ke-14 (PRU14) lepas.

“GBS sedia mengambil alih dari tampuk kerajaan sedia ada yang sehingga ke hari ini belum disahkan statusnya, dan GBS akan memastikan Malaysia dan Sabah kekal harmoni dan bersatu, di samping meningkatkan pembangunan sodio-ekonomi negeri dan mewujudkan sebuah masyarakat yang adil dan saksama.

“Selepas lima bulan ‘berkuasa’, kerajaan negeri pimpinan Parti Warisan Sabah bukan sahaja gagal menjalankan kerja seperti yang diamanatkan oleh rakyat, tetapi juga memperlihatkan kelemahan mereka.

“Antaranya (kelemahan) ialah memperjuangkan hak-hak Sabah dalam Persekutuan Malaysia seperti termaktub dalam Perlembagaan Persekutuan dan Perjanjian Malaysia 1963, membantu pemohon yang tidak layak mendapatkan dokumen pengenalan diri, empangan Kaiduan, Projek Tanjung Aru Eco-Development (TAED)…” katanya.

Pairin berkata GBS akan memberi kerjasama penuh kepada Kerajaan Persekutuan pimpinan Pakatan Harapan demi kesejahteraan Malaysia Baharu dan Sabah.

“Kami menjemput dan merayu semua rakyat tulen negara Malaysia di negeri Sabah untuk mendukung dan menyertai perjuangan murni ini demi menyelamatkan Sabah dan memperjuangkan kemajuan, keselamatan, integriti wilayah serta kemakmuran negeri Sabah yang tercinta,” katanya.

Sementara itu ketika ditanya berhubung pendaftaran GBS, Masidi berkata lambat laun GBS akan didaftarkan dengan Pendaftar Pertubuhan namun tidak menetapkan tempoh masa bila gabungan itu akan didaftarkan.

“GBS ingin mewujudkan budaya politik baharu di Sabah di mana tidak ada parti dalam GBS menganggap parti mereka lebih dominan atau lebih berkuasa berbanding parti-parti lain dalam gabungan itu seperti yang pernah berlaku sebelum ini, katanya.

Masidi juga berkata kepimpinan GBS sepakat bahawa fasa seterusnya selepas pengumuman rasmi GBS ialah menjadikan semua ketua dan presiden parti komponen dalam GBS sebagai pengerusi bersama gabungan itu manakala Pairin dan  ADUN Sungai Sibuga yang juga bekas Ketua Menteri Tan Sri Musa Aman sebagai penasihat GBS.

Pada masa ini parti gabungan GBS menguasai 21 kerusi Dewan Undangan Negeri (DUN) dan 10 kerusi Parlimen.


3 Lelaki Bunuh & Rogol Mayat Remaja 13 Tahun

Seorang remaja perempuan berusia 13 tahun dibunuh dengan kejam dan mayatnya dirogol tiga lelaki yang menyerangnya.

Terdahulu, mangsa pergi ke kebun keluarga di Kabupaten Lebak, Banten, Indonesia, bersama dengan abangnya pada jam 1 petang, 30 Ogos lalu.

Namun, mangsa ditinggalkan bersendirian kerana abangnya mahu keluar memburu burung.

Apabila abangnya kembali, dia mendapati adiknya telah mati dengan kesan tetak di bahagian badan dalam keadaan separuh bogel.

Siasatan polis mendapati, terdapat kesan sperma di badan mangsa dan berkemungkinan mangsa diperkosa sebelum dibunuh oleh suspek.

Susulan kejadian itu, polis menahan tiga suspek pada Rabu, 4 September lalu.

Soal siasat terhadap tiga suspek mendedahkan bahawa, mereka sudah merancang untuk memperkosa mangsa.

Bahkan mereka telah mengatur strategi ketika mengetahui mangsa bersendirian di pondok kebun tersebut.

Berdasarkan keterangan suspek, sebelum kejadian itu mangsa sedang memotong kayu api di belakang pondok.

Suspek kemudian datang dan berpura-pura mahu meminjam parang yang dipegang mangsa dan dari saat itulah berlakunya jenayah kejam itu.

Mangsa sempat melawan dan salah seorang suspek bertindak menyerang mangsa dengan parang sehingga menyebabkan kedua-dua belah tangan dan leher luka.

Suspek juga mengaku mereka memperkosa mangsa dalam keadaan sudah tidak bernyawa.

Selesai melakukan jenayah itu, suspek melarikan diri meninggalkan mayat mangsa.

Motif kejadian adalah suspek tertarik dengan penampilan mangsa.


i-Sinar: KWSP Umum 2 Kategori Ahli Yang Layak Memohon

KUALA LUMPUR: Kumpulan Wang Simpanan Pekerja (KWSP) mengumumkan dua kategori membabitkan lapan juta ahlinya yang layak memohon skim i-Sinar.

KWSP dalam satu kenyataan pada Rabu memaklumkan, Kategori 1 melibatkan mereka yang bekerja di sektor formal, yang bekerja sendiri, yang bekerja di dalam sektor ekonomi gig, sudah lama tidak mencarum, hilang pekerjaan, suri rumah atau yang diberi notis cuti tanpa gaji.

Pemohon kategori tersebut katanya, boleh mula membuat permohonan secara dalam talian pada 21 Disember ini, dengan pembayaran kepada ahli yang layak akan dibuat pada pertengahan Januari 2021.

“Kriteria bagi Kategori 1 adalah ahli yang tiada caruman dengan KWSP sekurang-kurangnya selama 2 bulan berturut-turut semasa permohonan atau.

“Ahli yang masih bekerja tetapi telah mengalami pengurangan gaji pokok sebanyak 30 peratus dan ke atas selepas Mac 2020.

“Bagi kategori ini tiada dokumen sokongan diperlukan dan Kelulusan secara automatik berdasarkan data dalaman KWSP,” katanya dalam kenyataan tersebut, di sini pada Rabu.

Jelas KWSP, bagi Kategori 2 pula, pemohon boleh membuat permohonan bermula pada 11 Januari 2021.“Kategori ini adalah untuk ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas.

“Ia termasuk pengurangan gaji dan elaun, atau pemotongan tuntutan kerja lebih masa) selepas Mac 2020, yang mana pengurangan tersebut hanya boleh dikenalpasti melalui dokumen yang diberikan.

“Untuk melancarkan proses pengesahan, KWSP memerlukan dokumen sokongan daripada ahli iaitu slip gaji sebelum dan selepas pengurangan pendapatan.

“Notis pemberhentian atau pemotongan elaun atau tuntutan kerja lebih masa.

“Jika dokumen tersebut tidak boleh dikemukakan, sebarang dokumen sokongan lain seperti penyata bank atau surat pengesahan majikan akan diberi pertimbangan,” tambah KWSP.

Menurut KWSP lagi, status permohonan akan dimaklumkan kepada ahli dalam masa dua hingga tiga minggu selepas permohonan dibuat.

Sementara, pembayaran akan dilaksanakan sebelum akhir bulan berikutnya, selepas kelulusan diberi, kata KWSP.

Jumlah kelayakan i-Sinar tertakluk kepada baki simpanan Akaun 1 ahli berdasarkan butiran terkini seperti berikut:

a. Ahli yang mempunyai baki RM100,000 dan ke bawah dalam Akaun 1 boleh membuat pengeluaran sehingga jumlah maksimum RM10,000.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

b. Ahli yang mempunyai baki lebih daripada RM100,000 dalam Akaun 1 boleh membuat pengeluaran maksimum 10% atau RM60,000 (yang mana lebih rendah) daripada Akaun 1.

Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga RM10,000.

Terdahulu, Menteri Kewangan, Tengku Datuk Seri Zafrul Abdul Aziz mengumumkan program i-Sinar diperluaskan kepada lapan juta orang berbanding dua juta ahli yang layak.

Selain itu, jumlah pengeluaran maksimum turut dinaikkan daripada RM9,000 kepada RM10,000 bagi mereka yang mempunyai RM90,000 dan ke bawah dalam akaun 1, membabitkan peruntukan RM70 bilion.

Manakala, ahli yang mempunyai baki lebih daripada RM90,000 dalam akaun 1, amaun maksimum yang boleh didahulukan adalah RM60,000.

Ia bagi membantu golongan yang terkesan akibat pandemik COVID-19. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr Mahathir Tiba Di Istana Negara Untuk Menghadap Agong

KUALA LUMPUR: Perdana Menteri interim Tun Dr Mahathir Mohamad tiba di Istana Negara hari ini untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kenderaan rasmi Dr Mahathir dilihat memasuki perkarangan Istana Negara pada 10.57 pagi.

Bernama masih cuba mendapatkan pengesahan berhubung tujuan kehadiran Dr Mahathir di Istana Negara.

Terdahulu, Yang di-Pertuan Agong selesai menemubual ahli Parlimen secara individu pada Isnin dan Selasa susulan kemelut politik negara berikutan kerajaan Pakatan Harapan (PH) hilang kuasa.

Seri Paduka mahu mendengar sendiri pandangan setiap Ahli Parlimen dalam mencari penyelesaian terhadap kemelut itu.

Ini menyaksikan sistem Raja Berperlembagaan dan Demokrasi Berparlimen subur di negara ini apabila Al-Sultan Abdullah menjalankan peranan dalam mendapatkan fakta bagi membantu baginda membuat keputusan lanjut berhubung masalah itu.

Dr Mahathir pada Isnin, meletak jawatan sebagai Perdana Menteri ketujuh serta pengerusi Parti Pribumi Bersatu Malaysia (BERSATU) dan beberapa jam kemudian Seri Paduka melantiknya sebagai Perdana Menteri interim.


Viral Foto-Foto Haiwan Menyayat Hati, Tak Sempat Larikan Diri Dari Kebakaran Hutan

Ketika ini, beberapa negara di Asia Tenggara terutamanya Indonesia dan Malaysia sedang berhadapan dengan bencana jerebu, dipercayai berpunca daripada kebakaran hutan.

Bukan setakat manusia sahaja yang menderita, bahkan yang paling merasai penderitaan tersebut adalah haiwan liar yang hidup di dalam hutan.

Seperti yang kita ketahui, hutan belantara adalah tempat tinggal pelbagai spesis hidupan liar. Dengan kebakaran yang berlaku ketika ini, habitat atau pun rumah haiwan-haiwan ini musnah dijilat api.

Bukan itu sahaja, kesan daripada kemusnahan habitat asal mereka ini akan menjerumus kepada pupusnya spesis-spesis haiwan yang ada pada masa kini. Kebakaran hutan yang telah dianggarkan mencapai 1000 hektar di daerah Riau dan Kalimantan Tengah masih lagi tidak dapat dipadamkan.

Pelbagai hidupan liar yang terdapat di dalam hutan di Indonesia itu dijumpai hangus terbakar akibat daripada kebakaran yang dicetuskan itu. Hasil daripada kebakaran itu, sejumlah kawasan-kawasan di Indonesia diliputi dengan asap jerebu yang tebal dan agak membimbangkan.

Bukan sahaja di negara itu sahaja, malah asap hasil daripada kebakaran hutan tersebut turut dilihat tersebar ke negara-negara jiran dalam rantau Asia Tenggara. Kes kematian yang disebabkan oleh asap jerebu ini dipercayai telah mengorbankan nyawa seorang bayi baru-baru ini dan banyak juga kes yang membabitkan masalah pernafasan dicatatkan.

Berikut adalah beberapa foto-foto lain yang menyayat hati terjadi kepada hidupan liar di kawasan kebakaran serta usaha-usaha memadam api yang sedang dijalankan.


Sabah Lanjut Perintah Berkurung Di Esszone Hingga 20 Mei

KOTA KINABALU, 4 Mei: Perintah berkurung di kawasan perairan tujuh daerah dalam Zon Selamat Timur Sabah (Esszone) yang berakhir pada 6 petang esok dilanjutkan sehingga 20 Mei, kata Pesuruhjaya Polis Sabah, Datuk Zaini Jass.

Beliau berkata, susulan pelanjutan itu, penduduk diminta berada di dalam rumah dan tidak dibenarkan memasuki kawasan perairan terbabit antara 6 petang sehingga 6 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara 6 petang sehingga 6 pagi pada tarikh yang dinyatakan,” menurutnya dalam kenyataan di sini, hari ini.

Zaini berkata perintah berkurung itu meliputi kawasan perairan Daerah Tawau, Semporna, Kunak, Lahad Datu, Kinabatangan, Sandakan dan Beluran.

Katanya, perintah berkurung itu dilanjutkan bagi memastikan kawasan perairan itu tidak diceroboh oleh pengganas yang mengancam keselamatan penyelidik antarabangsa menjalankan penyelidikan dan pelancong asing di pulau-pulau peranginan.

Zaini berkata, berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina masih cuba menceroboh bagi melakukan penculikan serta jenayah rentas sempadan.

Beliau berkata, perintah itu juga adalah bagi memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di Esszone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya


Akta Pemeliharaan Gajah Akan Diwujudkan Di Sabah – Christina Liew

KOTA KINABALU: Kerajaan Sabah dalam proses melakukan pindaan undang-undang dalam Enakmen Pemeliharaan Hidupan Liar 1997 bagi meningkatkan hukuman terhadap pihak terlibat dalam pembunuhan gajah di negeri ini.

Timbalan Ketua Menteri Datuk Christina Liew berkata, langkah itu diambil bagi memperlihatkan keseriusan kerajaan dalam menangani insiden pembunuhan gajah yang kerap berlaku sejak kebelakangan ini.

Bagaimanapun, Kerajaan Sabah akan melihat terlebih dahulu pindaan undang-undang yang dilakukan di peringkat persekutuan oleh kementerian berkaitan.

“Kita akan melihat sejauh mana mereka meningkatkan hukuman melalui pindaan yang dilakukan. Selepas itu baru kita akan pinda undang-undang di Sabah. Ini bagi memastikan ia seiringan dengan persekutuan,” katanya ketika ditanya mengenai perkembangan pembunuhan gajah yang berlaku di Beluran pada 20 Oktober.

Christina, yang juga Menteri Pelancongan, Kebudayaan dan Alam Sekitar berkata demikian ketika ditemui semasa Sidang Media sempena Konvensyen Parti Keadilan Rakyat (PRK) Sabah, di sini pada Jumaat.

Beliau berkata, liabiliti juga akan ditetapkan agar apabila berlaku pembunuhan gajah di sesuatu kawasan ladang, pemilik ladang perlu menjelaskan bagaimana keadaan itu boleh berlaku.

“Apabila gajah mati di kawasan mereka, pemilik tanah perlu bertanggungjawab menjelaskan kenapa gajah itu boleh mati di tanah mereka,” katanya.

Beliau berkata, kementeriannya juga sedang menyediakan pelan tindakan sepanjang 10 tahun dengan mewujudkan Akta Pemeliharaan Gajah (2020-2030).

“Akta ini akan dibentangkan di Kabinet Sabah sama ada hujung tahun ini mahupun pada awal tahun hadapan. Apabila akta ini diluluskan, ia akan membantu meningkatkan usaha kita dalam pemeliharaan gajah.

“Ketika ini, kita hanya mempunyai 60 ranger an 14 pegawai Jabatan Hidupan Liar (JHL) Sabah dan apabila akta ini diluluskan, kita akan dapat melihat lebih banyak peruntukan diberi bagi menambah ranger dan doktor haiwan. Tambahan kakitangan ini akan bolehkan usaha menyelamatkan gajah dapat dilakukan dengan lebih pantas,” ujarnya.

Christina turut mencadangkan pemilik ladang untuk bekerjasama dengan kerajaan melalui JHL Sabah bagi mewujudkan Koridor Makanan untuk gajah dalam kawasan ladang.

Katanya, pemilik ladang boleh memperuntukan sebahagian tanah bagi tujuan penyediaan koridor makanan itu.

Beliau berkata, semua usaha yang diambil itu akan membantu kepada pemeliharaan gajah pygmy borneo di Sabah agar tidak berdepan kepupusan berikutan pada masa ini hanya tinggal kira-kira 2,000 ekor gajah sahaja lagi di Sabah.

Katanya, jika usaha tidak diamil dari sekarang, gajah akan berdepan nasib yang sama seperti badak sumbu sumatra yang kini hanya tinggal seekor sahaja.


Lelaki Mental Ditemui Mati Jatuh Dari Flat Taman Telipok Ria

TUARAN: Seorang lelaki sakit mental ditemui maut terjatuh dari tingkat empat Flat Taman Telipok Ria, Tuaran, pagi tadi.

Dalam kejadian kira-kira jam 7 pagi itu, warga asing berusia lingkungan 30-an ditemui dalam terbaring di kawasan parkir.

Ketua Polis Daerah Tuaran, Deputi Superintendan Mohd Hamizi Halim berkata, pihaknya menerima maklumat daripada penduduk yang melihat keadaan mangsa selepas terjatuh.

Katanya, kakitangan perubatan Hospital Tuaran yang tiba di lokasi mengesahkan lelaki itu meninggal dunia akibat kecederaan parah di kepala dan badan.

“Menurut bapanya, lelaki itu pesakit mental yang dibenarkan keluar dari hospital Mesra Bukit Padang, Kota Kinabalu pada 23 April lalu.

“Dia dikatakan enggan memakan ubat yang dibekalkan pihak hospital selain mendakwa sering terdengar suara mengajak mangsa bercerita,” katanya dihubungi.

Menurutnya, tiada unsur jenayah dan setakat ini kes diklasifikasikan sebagai kes mati mengejut (SDR).

Bagaimanapun katanya, siasatan kes masih diteruskan dan polis memohon orang ramai yang mempunyai maklumat berhubung insiden berkenaan supaya tampil memberi kerjasama. – HMetro


Bunuh Pamandu Grab, Dua Lelaki Didakwa Di Mahkamah

Kes Pembunuhan Pamandu Grab, Dua Lelaki Didakwa Di Mahkamah

KOTA KINABALU: Seorang warga tempatan dan seorang lagi warga asing dihadapkan ke Mahkamah Majistret pada Isnin atas pertuduhan membunuh seorang pemandu Grab dua minggu lalu.

Arsit Indanan, 20, warga Filipina dan Amru Al Asy Japri, 24, warga tempatan, kedua-duanya pekerja kedai cuci kereta didakwa melakukan jenayah itu di hadapan Majistret Jessica Ombou Kakayun di mahkamah litar Tuaran.

Arsit bersama Amru dituduh membunuh Mohammad Hanafiee Jaffar, 27 di dalam sebuah kenderaan jenis Proton Saga FLX antara jam 4 pagi dan 5 pagi pada 25 Mei lalu di tepi jalanraya Marabahai, Tuaran.

Keduanya menghadapi pertuduhan di bawah Seksyen 302 Kanun Keseksaan yang membawa kepada hukuman gantung sampai mati jika sabit kesalahan.

Bagaimanapun, tiada pengakuan diterima daripada Arsit dan Amru selepas pertuduhan dibacakan di hadapan mereka.

Mahkamah kemudian menetapkan 11 Julai bagi sebutan kes mereka di Tuaran.

Dalam pada itu kedua tertuduh turut diperintahkan terus ditahan reman disebabkan tiada peruntukan ikat jamin bagi dakwaan di bawah Seksyen 302 Kanun Keseksaan.

Sebelum itu, peguambela Amru, Dominic Chew memohon kepada mahkamah supaya anakguamnya dirujuk ke Hospital Mesra Bukit Padang untuk menjalani pemerhatian mental.

Tujuan pemeriksaan tersebut ialah untuk memastikan samaada Amru layak diambil pengakuan.

Permohonan tersebut dibuat berdasarkan Seksyen 342 Kanun Tatacara Jenayah kerana menurut Chew, Amru pernah menjalani rawatan di hospital psikiatri itu.

Permohonan tersebut dibantah oleh pegawai pendakwa Inspektor Papilus Primus.

Jessica membuat keputusan bahawa mahkamah akan menimbangkan permohonan itu sekiranya Chew dapat menunjukkan bukti kad rujukan temujanji Amru dari hospital berkenaan.

Amru diwakili oleh Chew dan Aida Jaafar Mad Ariff sementara Arsit tidak diwakili peguam.-SabahNewsToday


Sistem Tiket Tanpa Tunai Pengangkutan Laut Labuan Bermula 1 Februari

LABUAN: Selepas satu dekad menggunakan sistem tiket secara manual bagi pengangkutan laut dari Labuan ke tanah besar Sabah dan Sarawak, sistem tanpa tunai (dalam talian) akan diperkenalkan mulai 1 Feb ini.

Sistem secara dalam talian menerusi aplikasi atau sistem kad,  ‘LabuanPay’, akan dilaksanakan sepenuhnya ke atas lima feri yang ketika ini mempunyai jadual tetap dua hingga empat perjalanan setiap hari.

LDA Holdings Sdn Bhd (syarikat pelabuaran Yayasan Pembangunan Labuan [YPL]) merupakan syarikat yang menguruskan Terminal Feri Antarabangsa Labuan dan bertanggungjawab memastikan kelancaran operasi pengangkutan laut melalui terminal itu.

Pengerusi YPL Datuk Rozman Isli berkata sistem tanpa tunai itu akan memberi manfaat kepada pelancong dari Labuan ke tanah besar dan sebaliknya, untuk keselesaan kepada mereka.

“Kami optimis sistem itu akan memberi manfaat kepada pelancong yang memilih menggunakan feri sebagai pengangkutan untuk ke tanah besar.

Ini akan mengelak daripada masalah kehabisan tiket apabila tiba di kaunter terminal feri,” katanya semasa melancarkan e-dompet LabuanPay dan e-tiket di Terminal Feri Antarabangasa Labuan di sini, hari ini.

Rozman berkata sistem itu sejajar dengan aspirasi bandar pintar Labuan untuk menjadikan pulau bebas cukai itu sebagai pulau tanpa tunai.

“Kami berharap ‘LabuanPay’ akan diterima di sini, kemudian kita boleh menjadikan Labuan sebagai pulau tanpa tunai dalam transaksi harian orang ramai,” katanya.

Pengerusi LDA Holdings Noor Halim Zaini berkata LDA merekodkan seramai 445,535 orang menggunakan terminal itu untuk ke tanah besar Sabah dan Sarawak dan  457,533 dari tanah besar ke Labuan tahun lepas, menjadikan jumlah keseluruhan pengendalian penumpang sebanyak hampir satu juta (902,868).

“Kita akan mulakan dengan Labuan ke Menumbok (Sabah), Lawas dan Limbang di Sarawak pada 1 Feb dan dari destinasi di Sabah dan Sarawak ke Labuan pada Mac,” katanya.

Sistem tanpa tunai yang diperkenalkan oleh Mobility One Sdn Bhd akan bekerjasama dengan LDA Holdings untuk memperluaskan sistem teknologi kewangan (fintech) kepada pengangkutan laut utama Labuan, perkhidmatan feri ‘roll on roll off’ (ro-ro) yang masih menggunakan sistem manual.


KKM Lulus Vaksin Sinovac Untuk Remaja

KUALA LUMPUR: Kementerian Kesihatan (KKM) meluluskan penggunaan vaksin Sinovac untuk golongan yang berumur 12 tahun dan ke atas.

Ketua Pengarah Kesihatan, Dr Noor Hisham Abdullah berkata, vaksin Covid-19 itu adalah yang kedua diluluskan untuk penggunaan bagi golongan remaja selepas kelulusan sama diberi kepada vaksin Pfizer pada Jun lalu.

Katanya, Pihak Berkuasa Kawalan Dadah (PBKD) menyarankan agar penggunaan vaksin itu buat masa ini diutamakan kepada remaja tanpa komorbiditi dan mempunyai masalah alahan atau tidak sesuai untuk menerima vaksin Pfizer.

“Penilaian bagi penggunaan Sinovac dalam kalangan remaja dengan komorbiditi akan diteruskan sebaik sahaja data yang dikemukakan mencukupi,” katanya dalam kenyataan.

Kelulusan itu dibuat selepas mesyuarat PBKD kali ke-354 yang bersidang hari ini.

Program Imunisasi Covid-19 Kebangsaan (PICK) Remaja dimulakan secara rasmi pada 20 Sept dengan menyasarkan 3.2 juta golongan remaja berusia 12 tahun (mengikut tarikh lahir) hingga 17 tahun.

Langkah itu adalah sebagai persediaan pembukaan sekolah bagi memastikan risiko jangkitan di sekolah dapat dikurangkan, sekali gus mencegah kejadian kluster dan kes Covid-19 dalam kalangan warga sekolah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pulau Mabul ‘Sunyi’ Daripada Pelancong

KUALA LUMPUR: Industri pelancongan Pantai Timur Sabah khususnya di pulau peranginan rancak sebelum Covid-19 melanda negara tahun lalu.

Pulau Mabul dan Pulau Sipadan di Semporna antara pilihan pelancong khususnya luar negara bagi menikmati keindahan hidupan marin dan keunikan budaya masyarakat Bajau.

Namun, sejak pandemik ‘singgah’ di Sabah, industri ini terus menguncup dan hilang dari radar pelancongan domestik mahu pun antarabangsa.

Pemilik Amina Holidays Resort, Mohd Hanif Ahmad mengakui pelancong masih kurang walaupun kerajaan memperkenalkan gelembung pelancongan domestik.

Katanya, resort yang terletak di Pulau Mabul itu mengalami kemerosotan mendadak pelancong sejak setahun lalu.

“Pulau Mabul sering menjadi pilihan pelancong China dan beberapa negara Eropah lain namun tiada lagi kehadiran mereka sejak sempadan antarabangsa ditutup.

“Pelancong tempatan juga masih berkurangan dan impak inisiatif diperkenalkan kerajaan juga mungkin mengambil masa yang lama untuk memulihkan semula sektor pelancongan,” katanya kepada Harian Metro.

Mohd Hanif berkata, dia terpaksa mengurangkan jumlah pekerja bagi mengoptimumkan kos.

Katanya, itu langkah terakhir kerana tidak mampu menggajikan pekerja disaat tiada pelancong yang datang untuk menginap.

“Harga bilik juga dikurangkan sehingga 50 peratus dan berharap penduduk sekitar Semporna dan Tawau akan mengambil peluang ini untuk bercuti.

“Saya berharap keadaan ini tidak akan berterusan untuk tahun kedua dan berdoa sektor pelancongan kembali pulih,” katanya. – BH Online


PKPB Di Lebih Banyak Negeri Dilakukan Bagi Mencegah Lebih Parah – PM

KUALA LUMPUR: Perintah Kawalan Pergerakan Bersyarat (PKPB) yang dilaksanakan di semua negeri di Semenanjung kecuali Perlis, Kelantan dan Pahang selama empat minggu bermula 9 November sehingga 6 Disember ini diputuskan kerana pendekatan lebih tegas dan berani mesti diambil sebelum keadaan menjadi lebih parah.

Perdana Menteri, Tan Sri Muhyiddin Yassin, berkata negara tidak boleh terus kekal dalam Perintah Kawalan Pergerakan Pemulihan (PKPP) memandangkan jumlah jangkitan baharu COVID-19 terus mencatatkan peningkatan.

“Hakikatnya, peningkatan bilangan kes baharu jangkitan COVID-19 telah mendatangkan kebimbangan serta keresahan dalam kalangan rakyat.

“Sehubungan itu, Sidang Khas MKN hari ini telah memutuskan supaya Perintah Kawalan Pergerakan Bersyarat (PKPB) dilaksanakan di semua negeri di Semenanjung kecuali di Perlis, Kelantan dan Pahang.

“Selain PKPB ini, Perintah Kawalan Pergerakan Diperketatkan (PKPD) akan dilaksanakan di lokaliti tertentu yang mencatatkan kes positif COVID-19 yang tinggi,” katanya dalam catatan di Facebook hari ini.

Muhyiddin berkata, serentak dengan itu, sekatan perjalanan merentas negeri juga akan dilaksanakan bagi mengurangkan pergerakan orang ramai dan aktiviti sosial sekali gus memutuskan rantaian jangkitan COVID-19.

Sementara itu, beliau turut berkata Kerajaan Sarawak dalam sidang khas MKN hari ini turut membentangkan Pelan Persiapan COVID-19 bagi negeri Sarawak.

“Kerajaan Sarawak membuat permohonan untuk menambah bilangan katil di unit rawatan rapi (ICU) dan meningkatkan kapasiti makmal ujian saringan pengesanan COVID-19 di tujuh buah hospital kerajaan di Sarawak.

“Saya telah minta supaya Kerajaan Sarawak mengadakan perbincangan lanjut bersama Kementerian Kesihatan Malaysia (KKM) bagi meneliti keperluan ini dan diberikan pertimbangan sewajarnya,” katanya.

Dalam pada itu, Muhyiddin turut berharap kesemua pendekatan yang diputuskan hari ini akan dapat menurunkan jumlah kes baharu jangkitan COVID-19, sekali gus menjamin keselamatan dan kelangsungan hidup rakyat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan Khas Penjawat Awam RM600 & Pesara RM300 Dibayar Esok

BERITA gembira buat penjawat awam dan pesara kerajaan.

Dalam Belanjawan 2021 yang dibentangkan pada 6 November yang lalu, kerajaan telah mengumumkan untuk memberikan bantuan khas penjawat awam sebanyak RM600.

Penjawat awam yang akan menerima bantuan ini ialah Pegawai Perkhidmatan Awam Kumpulan Pengurusan dan Professional serta Kumpulan Pelaksana Gred 56 dan ke bawah.

Selain itu, bantuan khas ini turut melibatkan pesara kerajaan yang menerima pencen dan veteran yang tidak berpencen.

Bagi pesara, kerajaan bersetuju untuk memberikan bantuan khas sebanyak RM300 kepada mereka yang layak.

Bantuan khas ini akan dibayar bermula pada 25 Januari 2021.

Walau bagaimanapun, penjawat awam perlu memenuhi syarat kelayakan yang ditetapkan mengikut pekeliling yang telah dikeluarkan, antaranya;

1. Pegawai Perkhidmatan Awam Kumpulan Pengurusan dan Profesional serta Kumpulan Pelaksana Gred 56 dan ke bawah yang masih berkhidmat pada 25 Januari 2021.

2. Pegawai Perkhidmatan Awam Kumpulan Pengurusan dan Professsional serta Kumpulan Pelaksana tersebut merupakan:

4. Pekerja Sambilan Harian (PSH) yang masih berkhidmat pada 25 Januari 2021 dan tempoh kontraknya telah berkuat kuasa sekurang-kurangnya 30 hari berturut-turut.

5. Pemandu yang dilantik sendiri oleh pegawai Gred Jawatan Utama B dan ke atas serta Gred Khas A dan ke atas yang layak menerima pemandu tetapi tidak disediakan pemandu oleh jabatannya.

6. Pemandu yang dilantik sendiri oleh Anggota Pentadbiran, Hakim, dan Pesuruhjaya Kehakiman.

7. Pesara kerajaan yang dilantik semula secara COS dan masih berkhidmat pada 25 Januari 2021.

Walau bagaimanapun, terdapat beberapa kategori penjawat awam yang tidak layak menerima bantuan khas ini iaitu:


Patah kaki bertarung

LIVERPOOL: Atlet seni mempertahankan diri campuran (MMA), Sofiane Boukichou melalui detik mengerikan apabila kakinya patah ketika bertarung, semalam.

Ketika itu, atlet Perancis terbabit cuba membuat sepakan terhadap lawan dari Britain, Tom Aspinall pada aksi pusingan pertama, Cage Warriors 101.

Jelas kedengaran bunyi tulang kakinya patah sebaik Aspinall menghalang sepakannya, menyebabkan Boukichou meraung kesakitan dan terus terduduk.

Aspinall kemudian menjauhkan diri sebaik mengetahui perlawanan sudah berakhir dengan penonton jelas terkejut dengan raungan Boukichou.

Dia kemudian dibantu pengadil dan terpaksa berehat selama beberapa bulan akibat kecederaan teruk dengan perlawanan hanya berlangsung selama 81 saat daripada tiga pusingan sepatutnya. – Agensi


Mayat Lelaki Di Tengah Wuhan

Wuhan: Seorang lelaki yang memakai penutup mulut dan hidung ditemui mati di kawasan pejalan kaki di bandar raya ini.

Ketika ditemui, lelaki itu masih memegang beg plastik.

Tiada orang yang berani untuk mendekati mayat itu sehingga pasukan kecemasan tiba di tempat kejadian.

Wartawan AFP melaporkan kakitangan perubatan kemudian tiba dengan ambulans.

Mereka yang memakai sut keselamatan lengkap kemudian mengusung mayat ke dalam ambulans.

Bagaimanapun, sebab kematian mangsa dipercayai berusia 60-an itu masih belum diketahui.

Wuhan menjadi lokasi tercetusnya wabak koronavirus di China.

Sehingga pagi ini, sebanyak 213 kematian direkodkan di negara itu. – AFP


Kes Kematian Akibat COVID-19 Di Keningau Berlaku Di Rumah

KOTA KINABALU: Kes kematian Covid-19 keenam Sabah yang dilaporkan di Keningau semalam melibatkan wanita berumur 85 tahun yang meninggal dunia di rumahnya sebelum dibawa ke Hospital Keningau pada 11 Mei lalu.

Pengarah Kesihatan Negeri Sabah, Datuk Dr Christina Rundi berkata, punca jangkitan bagi kes ini masih dalam siasatan Pejabat Kesihatan Kawasan Keningau.

Dengan pengesanan kes ini, sebanyak 356 kes Covid-19 dikesan di Sabah setakat ini dengan enam kematian dilaporkan.

Sehingga kini, enam kes aktif dilaporkan di Sabah dengan 341 kes yang telah pulih.

Menurutnya, Jabatan Kesihatan Negeri Sabah (JKNS) mendapati ramai kes yang dikesan di Sabah tidak mempunyai sebarang gejala atau ada yang mempunyai gejala ringan yang tidak mendorong penghidapnya untuk mendapatkan rawatan di klinik kesihatan.

“Situasi ini menyukarkan pengesanan kes Covid-19 dalam komuniti. Untuk mengekang penularan jangkitan, JKNS turut mempergiatkan atkviti saringan bersasar seperti saringan dalam kalangan mereka yang bekerja di tempat tumpuan awam seperti peniaga mahupun petugas kaunter.

“Aktiviti bersasar ini akan diteruskan ke atas warga emas dan mereka yang berisiko tinggi di lokaliti-lokaliti yang dikenal pasti.

“Saringan turut dibuat terhadap individu yang dimasukkan ke hospital dan ke atas semua kematian yang berlaku di luar hospital,” katanya dalam satu kenyataan, di sini semalam.

Christina sekali lagi mengingatkan orang ramai bahawa wabak Covid-19 belum berakhir maka, orang ramai perlu menilai risiko mereka sendiri dan mengambil langkah-langkah pencegahan bagi mengurangkan risiko jangkitan.

Mengenai pematuhan prosedur operasi standard (SOP), sebuah restoran di Ranau diarah tutup dalam Operasi Bersepadu Perintah Kawalan Pergerakan Pemulihan (PKPP) setelah pemeriksaan dilakukan ke atas 647 premis.

Christina berkata, Pejabat Kesihatan Kawasan Tuaran turut melakukan saringan ke atas 85 individu yang terkandas di Selatan Filipina yang dibawa pulang oleh pihak TUDM melalui Misi Repartriasi Rakyat Malaysia.

Kesemua individu ini sedang menjalani perintah kuarantin selama 14 hari di Pusat Kuarantin yang diwartakan.

Setakat nini 645 orang masih menjalani kuarantin di 33 buah pusat kuarantin seluruh Sabah. Bilangan kumulatif orang yang tamat menjalani kuarantin di pusat kuarantin adalah seramai 12,492 orang.

Individu yang menjalani kuarantin selama 14 hari di rumah adalah seramai 2,777 orang dan bilangan kumulatif individu yang tamat menjalani kuarantin adalah seramai 43,802 orang.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11 individu ditahan dalam operasi cegah jenayah di Kota Kinabalu

KOTA KINABALU, 24 Mac – Polis menahan 11 individu termasuk tiga wanita dalam operasi cegah jenayah dijalankan di tujuh lokasi berasingan sekitar bandar raya ini, semalam.

Ketua Polis Bandaraya Kota Kinabalu ACP Habibi Majinji berkata kesemua individu terbabit adalah pendatang asing tanpa izin (PATI) berumur dalam lingkungan 14 hingga 70 tahun dan mereka akan disiasat mengikut Seksyen 6(1)(C) Akta Imigresen 1959/63.

“Tumpuan lokasi operasi dijalankan adalah kawasan sekitar Kota Kinabalu bagi membendung kadar pertumbuhan pendatang tanpa izin yang boleh mengundang kepada kegiatan jenayah di bandar raya ini,” katanya dalam kenyataan di sini, hari ini.

Habibi berkata operasi berlangsung selama lapan jam berakhir pada 12.15 tengah malam tadi turut dibantu agensi lain termasuk Jabatan Pendaftaran Negara, Jabatan Imigresen, Angkatan Pertahanan Awam Malaysia, Jabatan Sukarelawan Malaysia (Rela) dan Dewan Bandaraya Kota Kinabalu.

Sementara itu, dalam operasi berasingan, Habibi berkata seramai lapan lelaki telah ditahan dalam Op Sarang di dua lokasi berasingan di Manggatal, dekat sini, semalam.

Habibi berkata kesemua mereka berumur 15 hingga 48 tahun itu adalah sebahagian daripada 25 individu diperiksa dalam operasi khas di Kampung Labou dan Kampung Lok Buno di Manggatal dari pukul 1 tengah hari hingga 8.30 malam.

Katanya empat lelaki ditahan itu akan disiasat di bawah Seksyen 15(1)(A) Akta Dadah Berbahaya (ADB) 1952, dua lelaki disiasat mengikut Seksyen 12(2) ADB 1952, manakala dua lagi individu disiasat di bawah Seksyen 6(1)(C) Akta Imigresen 1959/63.

Polis turut merampas dadah jenis syabu seberat 0.2 gram dianggarkan bernilai RM30, katanya.


Lelaki Maut Kenderaan Dipandu Bertembung Lori Di Jalan Tawau-Semporna

TAWAU : Seorang lelaki Maut selepas jip yang dipandunya hilang kawalan lalu bertembung dengan sebuah lori di kilometer 59 Jalan Tawau–Semporna, kira-kira pukul 3-petang, kelmarin.Ketua Polis Daerah Tawau, ACP Jasmin Hussin berkata, mangsa disahkan meninggal dunia di lokasi kejadian apabila tersepit di bahagian pemandu manakala dua lagi penumpangnya mengalami cedera ringan.

Katanya, sementara itu, pemandu lori bersama dua kelindannya tidak mengalami sebarang kecederaan.Siasatan awal mendapati pemandu jip bersama dua orang penumpangnya sedang menuju ke Tawau manakala pemandu lori bersama dua penumpang bergerak dari Kunak menuju ke Semporna. Akibat pertembungan tersebut, jip terseret sejauh 20-meter dan berpusing hingga menyebabkan kedudukan jip menghala ke arah Semporna. Manakala lori terbabit terbalik dua hingga tiga kali dan terseret sejauh 25-meter.Kes disiasat di bawah Seksyen 41(1) Akta Pengangkutan Jalan (APJ) 1987.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Lemas, Bapa Hilang Di Perairan Labuan

KUALA PENYU: Seorang lelaki ditemui lemas, manakala bapanya hilang selepas bot dinaiki mereka dipukul ombak di perairan Labuan di sini, hari ini.

Dalam kejadian kira-kira jam 8.30 pagi, Izam Jahar, 20-an disahkan meninggal dunia dan bapanya Jahar Asri, 50-an belum ditemui.

Seorang lagi rakan mereka Rosman Emang, 40, terselamat dalam kejadian itu.

Difahamkan, kejadian berlaku ketika mereka bertiga keluar memancing sebelum bot mereka dipukul ombak.

Keadaan itu menyebabkan Izam terjatuh ke dalam laut sebelum Jahar terjun untuk menyelamatkannya.

Laksamana Muda Maritim Kamaruszaman Hassan berkata, Agensi Penguatkuasaan Maritim Malaysia (Maritim Malaysia) menerima panggilan kecemasan pada jam 10 pagi.

“Jahar dikatakan hilang selepas terjun ke laut bersama segelen air untuk menyelamatkan Izam yang terjatuh dari bot akibat dipukul ombak besar.

“Rakan mangsa memaklumkan, ketika kejadian dia cuba menghidupkan enjin bot mereka yang mati dan apabila berjaya dihidupkan, dia hanya menemui anak mangsa dalam keadaan terapung manakala mangsa hilang,” katanya dalam kenyataan hari ini.

Kamaruszaman berkata, Rosman membawa Izam ke darat untuk mendapatkan bantuan sebelum disahkan meninggal dunia.

Sehubungan itu, operasi mencari dan menyelamat (SAR) diaktifkan pada jam 10.30 pagi tadi.

Kehilangan mangsa turut dimaklumkan kepada pihak lain termasuk Polis Diraja Malaysia (PDRM), Jabatan Bomba dan Penyelamat Malaysia (JBPM) dan Taman-Taman Sabah bagi membantu operasi SAR.

Sementara itu, jurucakap Pusat Gerakan Operasi (PGO) JBPM Sabah turut memaklumkan pasukan bomba melakukan SAR di kawasan pesisir pantai.

Bagaimanapun usaha mencari mangsa gagal dan operasi ditangguhkan pada jam 5.27 petang dan akan disambung semula esok.


Pemuda Hilang Disyaki Dibaham Buaya Di Sungai Brantian

KALABAKAN: Seorang lelaki dilaporkan hilang selepas disyaki disambar buaya di Sungai Brantian, di sini kelmarin

Dalam kejadian kira-kira jam 7.30 malam itu, mangsa, Mazlan Ampung,26, dilaporkan disambar reptilia itu ketikasedang mandi di sungai berkenaan.

Menurut saksi, Arianshah Ampung yang juga adik mangsa, pada ketika itu dia sedang makan di gerai berhampiransebelum mendengar suara teriakan abangnya.

Arianshah kemudiannya bergegas ke lokasi kejadian namun hanya sempat melihat kocakan yang besar di permukaansungai dan mengesyaki kemungkinan abangnya dibaham buaya.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknyamenerima panggilan kecemasan pada jam 7.43 malam.

Menurutnya, sembilan anggota dari Balai Bomba dan Penyelamat (BBP) Tawau dihantar ke lokasi kejadian bagimenjalankan operasi mencari dan menyelamat (SAR).

“Sebaik tiba, anggota menjalankan SAR dengan kaedah pencarian serta pemerhatian di permukaan air lokasi dimanamangsa kali terakhir dilihat.

“Pencarian hari pertama dilakukan sehingga ke kawasan sejauh dua kilometer dari lokasi mangsa hilang namunsehingga jam 11.35 malam masih gagal menemui lelaki itu,”katanya dalam kenyataan media, di sini semalam

Katanya, pencarian disambung semula pada hari hari ini (Rabu) bermula jam 8.30 pagi menggunakan sebuah botdaripada Bomba, Angkatan Pertahanan Awam Malaysia (APM), RELA dan sembilan bot orang awam. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PH Yakin Anwar Dapat Sokongan Jadi PM

KUALA LUMPUR: Majlis Presiden Pakatan Harapan (PH) yakin Presiden PKR, Datuk Seri Anwar Ibrahim, sudah mendapat pencalonan terbesar dari kalangan Ahli Parlimen untuk menjadi Perdana Menteri.

Majlis Presiden PH dalam satu kenyataan hari ini menyebut, keyakinan itu adalah berdasarkan proses menghadap Yang di-Pertuan Agong yang dibuat tempoh hari.

“Majlis Presiden percaya Anwar wajar diberi peluang menghadap Yang di-Pertuan Agong untuk membuktikan keyakinan majoriti Ahli Parlimen terhadap beliau.

“Majlis Presiden PH meletakkan kepercayaan terhadap proses, budi bicara serta kebijaksanaan Yang di-Pertuan Agong mencari penyelesaian dalam proses pelantikan Perdana Menteri,” katanya.

Kenyataan itu menyebut, Majlis Presiden PH juga menyambut baik kenyataan media Datuk Pengelola Bijaya Diraja Istana Negara, Datuk Ahmad Fadil Shamsuddin hari ini.

“Kami menjunjung kasih terhadap perkenan Yang di-Pertuan Agong untuk terus berusaha mencari jalan penyelesaian selaras dengan Perlembagaan Persekutuan berkaitan isu pelantikan Perdana Menteri,” katanya.

Ahmad Fadil dalam satu kenyataan hari ini dilaporkan berkata, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, belum memperoleh keyakinan seorang ahli Parlimen yang mendapat kepercayaan majoriti di Dewan Rakyat bagi membentuk kerajaan baharu.

Berikutan itu, Istana Negara akan berhubung dengan ketua pimpinan parti politik yang mempunyai wakil dalam Dewan Rakyat bagi memberi peluang kepada mereka mengemukakan pencalonan nama Ahli Parlimen sebagai bakal Perdana Menteri.

Beliau berkata, Al-Sultan Abdullah akan terus berusaha mencari jalan penyelesaian selaras Perlembagaan Persekutuan demi kesejahteraan rakyat jelata dan negara.


COVID-19: Sabah Catat Empat Lagi Kes Baharu

KOTA KINABALU: Daerah Tawau, Tuaran, Sandakan dan Kota Belud masing-masing merekodkan satu kes positif Covid-19 baharu hari ini.

Menteri Kesihatan dan Kesejahteraan Rakyat, Datuk Frankie Poon berkata, Sabah kini merekodkan sebanyak 397 kes.

Menurut laporan harian itu, tiada kes pulih dilaporkan manakala kes kematian akibat jangkitan Covid-19 kekal tujuh kes.

Sementara itu, kes aktif di negeri ini menunjukkan sedikit peningkatan iaitu sebanyak 15 kes berbanding 11 kes semalam.

Di peringkat nasional pula, penularan wabak Covid-19 mencatatkan perkembangan positif apabila hanya lapan kes baharu direkodkan, setakat pukul 12 tengah hari tadi.

Ketua Pengarah Kesihatan, Datuk Dr. Noor Hisham Abdullah berkata, lapan kes baharu itu menjadikan jumlah keseluruhan kes positif Covid-19 di Malaysia sebanyak 8,964.

Beliau turut memaklumkan, lima kes pulih dan dibenarkan pulang hari ini, menjadikan jumlah keseluruhan kes yang bebas daripada jangkitan Covid adalah 8,617 kes.

Tambahnya, tiada pertambahan kes kematian berkaitan Covid-19 hari ini, justeru jumlah kematian kekal sebanyak 124 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Tunai Manifesto, Setiap Pesara Diganti Muka Baharu

KOTA KINABALU: Usaha  Parti Warisan Sabah (Warisan) dalam menunaikan salah satu janji manifestonya terbukti apabila tiada lagi penjawat awam yang telah bersara diberikan kontrak untuk menyambung perkhidmatan seperti yang menjadi amalan kerajaan sebelum ini.

Bekas Setiausaha Kerajaan Negeri Datuk Hashim Paijan berkata, amalan tersebut tidak diteruskan bagi memberi peluang muka-muka baharu yang turut mempunyai pengalaman untuk mengambil alih pentadbiran kerajaan.

Hashim berkata, beliau turut ditanya oleh beberapa pihak kenapa perkhidmatannya tidak disambung, justeru beliau menjelaskan kepada mereka bahawa itu adalah dasar lama yang tidak lagi digunakan.

“Ramai yang bertanya kenapa tidak disambungkan lagi, itu adalah amalan yang lama.

“Kita pun sudah ketahui dengan keadaan ini pada masa yang lepas sehingga kita kekurangan stok untuk melahirkan pimpinan dalam perkhidmatan awam,” katanya semasa Majlis Jasamu Dikenang malam tadi.

Hashim bersara wajib daripada jawatan itu sejak 1 November lalu selepas menunaikan amanah selama setahun empat bulan bermula 9 Julai tahun lalu.

Salah satu manifesto Warisan dalam pilihan raya umum lalu ialah menginovasikan perkhidmatan awam termasuk meremajakan sektor berkenaan dengan memberi peluang pemimpin-pemimpin baharu menaiki hierarki pentadbiran.

Mengulas lanjut, Hashim berkata, sekiranya beliau dilantik semula keadaan tersebut bukanlah sesuatu yang baik untuk pentadbiran negeri.

“Jadi saya amat berterima kasih kepada Yang Amat Berhormat Ketua Menteri kerana menamatkan amalan ini yang saya rasa harus di teruskan.

“Amalan tersebut mampu memberi inspirasi kepada semua pihak daripada pelbagai peringkat untuk berusaha merebut peluang dalam perkhidmatan awam menaiki ke tangga yang lebih tinggi,” katanya.


Pembayaran BPN Fasa Pertama Mulai 6 April – Menteri Kewangan

KUALA LUMPUR: Kerajaan akan membuat pembayaran fasa pertama Bantuan Prihatin Nasional (BPN) secara berperingkat mulai 6 April ini.

Menteri Kewangan, Datuk Seri Tengku Zafrul Abdul Aziz, memaklumkan pembayaran fasa pertama Bantuan Prihatin Nasional (BPN) yang berjumlah RM5.63 bilion akan dibuat secara berperingkat mulai 6 April 2020 (Isnin).

Beliau berkata, bagi fasa pertama ini seramai 8.3 juta penerima isi rumah dan individu bujang sudah diluluskan.

Pembayaran berjumlah RM5.63 bilion itu akan memanfaatkan 8.3 juta isi rumah.

Tengku Datuk Seri Zafrul Abdul Aziz, berkata pembayaran BPN dapat dilakukan dengan lebih cepat hasil kerjasama Lembaga Hasil Dalam Negeri Malaysia (LHDNM) dan Bank Simpanan Nasional (BSN) bagi membantu rakyat memerlukan.

“Saya ingin menasihati rakyat supaya berhati-hati dengan scammer mengambil peluang menipu orang awam yang memerlukan bantuan,” katanya dalam satu kenyataan di sini, hari ini.


Kakitangan HQE & Orang Ramai Gempar Seketika

KOTA KINABALU: Di kala seluruh hospital sedang berjuang menangani Covid-19, Hospital Queen Elizabeth 1 (QEH1), di sini, gempar petang tadi apabila penghawa dingin di tingkat empat bangunan itu terbakar.

Kejadian itu turut mengakibatkan kakitangan serta orang awam di hospital berkenaan cemas seketika dan terpaksa keluar daripada bangunan terbabit.

Bagaimanapun, kejadian kira-kira 4 jam petang itu tidak membabitkan sebarang kecederaan atau kemalangan jiwa.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berhubung kejadian itu jam 4.05 petang.

“Seramai 23 anggota termasuk pegawai bersama lima jentera dari Balai Bomba dan Penyelamat (BBP) Kota Kinabalu digerakkan ke lokasi kejadian untuk operasi kebombaan.

“Kebakaran membabitkan gegelung penghawa dingin di tingkat empat terbakar dan tidak membabitkan struktur bangunan,” katanya di sini, hari ini.

Menurutnya, kebakaran terpadam dengan sendirinya selepas kakitangan hospital menutup suiz pendingin hawa berkenaan.

“Pasukan bomba seterusnya membuat pemeriksaan di sekitar kawasan kejadian bagi memastikan tiada lagi bahaya lain.


Bah..basar kepala kau

SEORANG lelaki warga Pakistan ditahan polis selepas menghalang tugas anggota penguat kuasa Majlis Daerah Penampang (MDP) menutup kedai runcitnya di Kampung Tunoh, Penampang, semalam.

Dalam kejadian kira-kira 3 petang itu, lelaki berusia 30-an itu, enggan menuruti arahan sebelum berlaku pertengkaran mulut dengan anggota penguat kuasa pihak berkuasa tempatan (PBT) itu.

Ketua Polis Daerah Penampang, Deputi Superintendan Mohd Haris Ibrahim berkata, siasatan awal mendapati penjawat awam yang bertugas mengarahkan suspek supaya menutup premisnya yang beroperasi tanpa lesen sah.

Katanya, suspek pada mula bersetuju dan bertindak menutup operasi kedai runcit berkenaan selepas pemeriksaan dijalankan.

“Bagaimanapun, pemeriksaan mengejut kali kedua oleh pasukan operasi MDP mendapati premis berkenaan beroperasi semula.

“Pegawai dan anggota penguat kuasa MDP sekali lagi mengarahkan suspek menutup premisnya tetapi lelaki itu berkeras dan enggan memberi kerjasama,” katanya ketika dihubungi, hari ini.

Mohd Haris berkata, suspek yang berang kemudiannya menengking anggota penguat kuasa MDP dan menghalang mereka daripada menjalankan tugas.

Katanya, sebaik menerima laporan, anggota polis dikerah ke lokasi kejadian dan tindakan menahan suspek dilakukan.

“Siasatan lanjut masih dijalankan mengikut Seksyen 186 Kanun Keseksaan dan jika sabit kesalahan boleh dihukum penjara maksimum dua tahun atau denda sehingga RM10,000 atau kedua-duanya. – Harian Metro


Apa Nasib PCS, LDP Selepas Kalah Pilihan Raya?

KOTA KINABALU: Belum pengakhirannya buat Parti Cinta Sabah (PCS) dan Parti Liberal Demokratik (LDP) walaupun kalah pada pilihan raya Sabah baru-baru ini.

Penganalisis politik percaya kedua-dua parti itu mampu bersaing dengan lebih baik dalam pilihan raya akan datang dengan masa dan gabungan yang tepat.

Lee Kuok Tiung dari Universiti Malaysia Sabah (UMS) berkata pilihan raya menjadi kayu ukur yang tepat bagi kedua-dua parti itu untuk menilai apa yang perlu mereka lakukan bagi meraih lebih banyak sokongan sebelum pilihan raya akan datang.

“Semestinya ada masa depan untuk kedua-dua parti. Tetapi sejarah membuktikan anda mesti mempunyai gabungan politik atau pakatan (untuk menang kerusi). Mereka tak akan beri banyak impak kalau terus bertanding sendirian,” katanya kepada FMT, sambil menambah pilihan raya kilat itu juga membuatkan semua parti tidak bersedia.

“Sekiranya mereka (LDP dan PCS) ada banyak masa untuk mempromosikan parti dan calon, saya rasa mereka boleh beri lebih banyak impak.

“Buat masa ini, mereka perlu kukuhkan parti – mula persiapkan pemimpin muda dan calon yang berpotensi. Tak boleh ada calon mengejut (ad-hoc) atau bidan terjun.”

Dihebahkan sebagai “kuasa ke-3”, PCS dan LDP dianggap sebagai pencabar terdekat kepada gabungan Warisan Plus dan Gabungan Rakyat Sabah (GRS) yang lebih besar.

Walaupun ada ahli politik veteran yang memimpin mereka – bekas menteri luar Anifah Aman untuk PCS dan bekas ketua menteri Chong Kah Kiat untuk LDP – tiada calon berjaya memperoleh kerusi semasa PRN pada 26 Sept lalu.

Majoriti calon di kedua-dua parti itu hilang deposit termasuk Chong yang bertanding di Inanam.

Presiden PCS Anifah, bagaimanapun, menduduki tempat ke-2 dalam pertembungan 4 penjuru untuk kerusi Bongawan yang akhirnya dimenangi Daud Yusof (Warisan).

Tony Paridi Bagang dari UiTM Sabah berkata walaupun PRN merupakan keputusan yang pahit untuk ditelan kedua-dua parti itu, PCS dan LDP perlu terima kekalahan sebagai sebahagian daripada proses dan memperbaiki kelemahan mereka dari masa ke masa.

Beliau, bagaimanapun, yakin parti itu juga tidak mempunyai kelebihan untuk bertanding.

“Sebagai contoh, PCS baru saja menjenamakan semula parti dan rakyat masih belum sedar tentang itu. Mereka perlu meneruskan penjenamaan semula dan pada masa sama menyusun semula pendekatan mereka.

“Begitu juga, LDP perlu mencari semula semangat dan kembali kuat dengan menawarkan sesuatu yang segar. Mungkin, parti itu boleh mempertimbangkan pakatan yang strategik dengan Warisan Plus atau GRS,” katanya.

Semasa kempen PRN Sabah, tema kedua-dua parti itu adalah mengembalikan hak-hak Sabah mengikut Perjanjian Malaysia 1963 (MA63). Pada masa yang sama, PCS dan LDP mengambil pendekatan akan menyokong kerajaan persekutuan untuk menyelesaikan masalah hak negeri yang sekian lama itu.

PCS bertanding di semua 73 kerusi sementara LDP bertanding 46 kerusi, dengan kedua-dua parti tekad mahu kekal bebas daripada mana-mana gabungan atau pakatan lain. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parti Keadilan Rakyat (PKR) Kutuk Politik Jijik, Keji – Anwar

PETALING JAYA: PKR mengutuk dan menolak amalan politik jijik serta keji yang digunakan pihak tidak bertanggungjawab bagi merosakkan peribadi mana-mana pemimpin parti termasuk kes dilalui Datuk Seri Mohamed Azmin Ali ketika ini.

Sambil mengakui terkejut dan tidak memahami mengapa amalan politik seperti itu masih menjadi trend, Presidennya, Datuk Seri Anwar Ibrahim, berkata beliau menyifatkan ia satu perbuatan bertentangan nilai moral, Islam dan etika insan.

“Saya sangka, saya orang terakhir yang menempuhnya, tetapi ia masih berlaku lagi. Sukar untuk memahaminya.

“Namun, PKR membantah dan menolak amalan ini kerana ia bertentangan dengan moral, nilai Islam dan etika serta semangat politik.

“Ini bukan caranya untuk kita menilai dan terbabit dalam politik,” katanya pada sidang media selepas mempengerusikan mesyuarat Biro Politik PKR di Ibu Pejabat PKR di sini, hari ini.

Mesyuarat itu tidak dihadiri Mohamed Azmin selaku Timbalan Presiden PKR.

Yang turut hadir, Setiausaha Agung PKR, Datuk Seri Saifuddin Nasution Ismail; Naib Presiden, Shamsul Iskandar Mohd Akin dan Dr Xavier Jayakumar.

Mesyuarat berlangsung selama dua jam itu membincangkan isu penyebaran video dikaitkan dengan Mohamed Azmin dan tindakan yang perlu diambil parti bagi menyelesaikan permasalahan yang timbul.

Anwar yang juga Ketua Umum Pakatan Harapan (PH) mengesahkan kedudukan Mohamed Azmin sebagai Timbalan Presiden PKR juga kekal buat masa ini sehingga parti membincangkan lebih lanjut perkara itu.

Katanya, parti juga membuat keputusan untuk tidak membuat laporan polis susulan penyebaran video berkenaan memandangkan siasatan sedang dijalankan polis.

“Saya tegaskan PKR menyokong siasatan polis dan Suruhanjaya Pencegahan Rasuah Malaysia (SPRM) dalam kes ini.

“Kita berharap Mohamed Azmin dan keluarga bersabar serta tabah dengan ujian ini,” katanya.

Anwar yang juga Ahli Parlimen Port Dickson berkata, beliau sudah berhubung dengan Mohamed Azmin kelmarin dan bertanyakan mengenai isu video berkenaan panjang lebar sebelum bertemu Perdana Menteri, Tun Dr Mahathir Mohamad.

“Beliau (Mohamed Azmin) memohon maaf dan dalam isu ini, beliau menyerahkan kepada Biro Politik untuk membuat keputusan,” katanya.

Anwar berkata, PKR juga belum membuat keputusan bentuk tindakan akan dikenakan terhadap ahli parti yang dikatakan terbabit dengan video dikaitkan Mohamed Azmin.

“Sebarang keputusan akan dibuat pada sidang (mesyuarat) akan datang,” katanya.

Beliau turut menafikan penyebaran video itu satu konspirasi untuk merosakkan parti dan kepemimpinannya kerana tidak mempunyai bukti mengenainya.

“Kami fikir ia hanya satu serangan terkutuk dan kami tidak ada bukti mengaitkan mana-mana ahli parti terbabit dalam penyebaran video itu,” katanya. – Berita Harian


Bengang Plan Kahwin Dibatalkan, Lelaki Bunuh & Rogol Mayat Bakal Isteri

Dipengaruh rasa cemburu, lelaki ini tergamak meragut nyawa bakal isterinya sendiri, malah menyetubuhi mayat mangsa. Penahanan suspek di Bengkulu, Indonesia pada 8 Januari 2020 membongkar misteri kematian seorang janda yang ditemui mati pada Disember 2019.

Suspek yang dikenali sebagai Rusdi, 42, berjaya ditahan selepas polis mendapati dia mempunyai kaitan dengan kes pembunuhan janda berusia 42 tahun itu. Mangsa ditemui sudah tidak bernyawa di rumahnya pada 21 Disember 2019. Siasatan awal mendapati, mangsa dibunuh oleh bakal suaminya sendiri. Malah beberapa barangan berharga milik mangsa dan juga motosikal turut dilarikan. Difahamkan, mangsa dan Rusdi sudah lama menjalinkan hubungan dan merancang untuk berkahwin tidak lama lagi. Namun, Rusdi yang dipengaruhi rasa cemburu nekad membunuh bakal isterinya sendiri.Sebelum kejadian itu, mangsa menerima panggilan telefon dari seorang lelaki yang membuatkan dia berubah fikiran dan mahu membatalkan rancangan untuk berkahwin.Cemburu dan bengang dengan mangsa, terlintas di fikiran Rusdi untuk membunuh mangsa. Rusdi berkelakuan seperti biasa dan mengajak mangsa makan mi.Selesai makan, mangsa baring kepenatan dan ketika itulah suspek membunuh mangsa dengan menggunakan parang yang ditemui di depan rumah mangsa. Lebih kejam, Rusdi merogol mayat teman wanitanya yang sudah tidak bernyawa itu sehingga puas. Sebelum melarikan diri, Rusdi mengikat tangan dan kaki mangsa serta menyelerakkan rumah itu kononnya mangsa telah dirompak. Rusdi turut melarikan beberapa barang berharga dan motosikal mangsa. Ekoran perbuatannya itu, Rusdi bakal berdepan dengan tindakan undang-undang kerana membunuh dan jika sabit kesalahan boleh dikenakan hukuman penjara 15 tahun. Sumber: Sosok


Isteri Dibelasah Suami Kerana Hidang Nasi Goreng Percuma Kepada 5 Rakannya

Pemilik sebuah hotel di Makassar, Indonesia ditahan polis pada 26 Oktober 2019 kerana memukul isterinya.

Suspek yang hanya dikenali sebagai ‘H’ dipercayai memukul isterinya kerana kesal mangsa menjamu lima rakannya dengan nasi goreng percuma.

Dalam kejadian yang berlaku pada 23 Oktober 2019, mangsa didatangi lima rakannya di hotel tersebut di Jalan Lombok.

Mangsa kemudian menghidang nasi goreng kepada rakan-rakannya itu.

Namun tindakannya itu membuatkan suspek kesal lalu memukul mangsa menggunakan penyangkut pakaian.

Kejadian itu menyebabkan mangsa luka di bahagian mata kanan akibat dipukul dengan penyangkut pakaian sehingga patah.

Mangsa dirawat di sebuah hospital berhampiran di Makassar.


PKR Sabah Bidas Pemimpin Persoal Keputusan Parti Isu Logo

KOTA KINABALU: Pemimpin PKR Sabah membidas rakan separti yang memberi alasan autonomi bagi mempersoalkan keputusan pengerusi negeri dan Presiden PKR Anwar Ibrahim menggunakan logo parti sendiri pada Pilihan Raya Negeri (PRN) Sabah.

Mengulas kenyataan Naib Presiden Majlis Pimpinan Negeri (MPN) Sabah John Ghani mengenai isu penggunaan logo, Ketua Penerangan PKR Sabah Simsudin Sidek mendakwa keputusan menggunakan logo parti sudah dimuktamadkan dalam mesyuarat MPN pada 20 Ogos lalu.

Beliau berkata, Anwar sudah mengumumkan PKR Sabah akan menggunakan simbol parti sendiri bersandarkan keputusan sebulat suara daripada mesyuarat itu.

“Mesyuarat itu dipengerusikan Christina Chew (pengerusi MPN Sabah) dan dibuat khusus untuk membincangkan isu penggunaan logo dalam PRN Sabah,” katanya dalam kenyataan hari ini.

Beliau turut memaklumkan mesyuarat itu dihadiri hampir semua barisan MPN Sabah dan ketua cabang.

“Untuk rekod, John Ghani tidak hadir pada mesyuarat itu. Dengan ini, kenyataan beliau seperti mana diterbitkan akhbar adalah lebih merupakan kenyataan peribadi dan bukan kenyataan PKR-MPN Sabah.

“Kenyataan itu dengan jelas menolak dakwaan Anwar tidak faham sentimen Sabah atau isu berbangkit berkaitan ‘autonomi Sabah’ sebagaimana didakwa dalam kenyataan media John,” kata Simsudin.

Minggu lalu, John berkata PKR Sabah mahukan kuasa autonomi untuk menentukan logo mana akan digunakan pada PRN, selepas Anwar mengumumkan parti itu memutuskan bertanding menggunakan logo sendiri pada pilihan raya mengejut itu.

John menggesa ibu pejabat parti itu untuk mempertimbangkan pemberian autonomi kepada PKR Sabah bagi memutuskan perkara berkenaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terjun Kenderaan Selamatkan Diri Daripada Dicabul Pemandu E-Hailing

KOTA KINABALU: Seorang wanita nekad terjun daripada kenderaan e-hailing yang dinaiki bagi menyelamatkan diri daripada menjadi mangsa cabul dan samun di Kampung Kobuni, Jalan Kionsom Inanam kira-kira 9 pagi Khamis.

Timbalan Ketua Polis Daerah Kota Kinabalu, Superintendan George Abd Rakman berkata, mangsa yang merupakan jurujual berusia 19 tahun itu difahamkan terjun daripada kenderaan setelah pemandu e-hailing berkenaan meraba paha mangsa lalu cuba menyamun mangsa.

Mangsa yang mengalami kecederaan diselamatkan oleh penduduk kampung yang berada di kawasan berhampiran.

Sebelum insiden berlaku, mangsa dikatakan menempah perkhidmatan e-hailing itu untuk pulang ke rumah daripada tempat kerjanya di Manggatal.Namun, dalam perjalanan difahamkan pemandu e-hailing yang hanya dikenali sebagai Zahir mengambil jalan pintas bagi mengelak kesesakan jalan raya.

“Semasa dalam perjalanan, pemandu berkenaan tiba-tiba meminta mangsa beralih ke tempat duduk hadapan dan mangsa tanpa berfikir panjang beralih tempat duduk sebelum suspek bertindak memegang paha mangsa. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Konsep Bazar Ramadan Tidak Dibenarkan – Ismail Sabri

PUTRAJAYA, 16 April: Kerajaan memutuskan sebarang konsep perniagaan berkaitan bazar atau gerai Ramadan termasuk dalam bentuk pandu lalu, tempah dan ambil serta e-hailing tidak dibenarkan dalam tempoh Perintah Kawalan Pergerakan (PKP).

Menteri Kanan (Kluster Keselamatan) Datuk Seri Ismail Sabri Yaakob berkata perkara itu diputuskan pada mesyuarat  khas menteri-menteri mengenai pelaksanaan PKP selepas menimbang kesan yang akan berlaku sekiranya ia dilaksanakan.

“Kalau kita wujudkan bazar contohnya, 50 bazar sekelompok dan e-hailing datang mengambil barang itu selepas menerima pesanan, ia tidak boleh dilakukan kerana bazar dan gerai seperti itu tidak dibenarkan.

“Tetapi perniagaan e-hailing biasa yang sekarang dilaksanakan dan hantar ke rumah, perkara itu diteruskan seperti biasa,” katanya pada sidang media harian PKP di sini, hari ini.

Sebelum ini terdapat cadangan perniagaan makanan berkonsepkan tiga kaedah iaitu pandu lalu, bungkus dan ambil serta e-hailing sebagai alternatif menggantikan bazar Ramadan yang tidak dibenarkan beroperasi di seluruh negara bagi membendung penularan wabak COVID-19.

Dalam perkembangan lain, Ismail Sabri memaklumkan bahawa sehingga kini Talian Kasih menerima 135 panggilan berhubung insiden membabitkan keganasan rumahtangga sepanjang tempoh PKP dilaksanakan.

Justeru, beliau menggesa orang ramai agar bekerjasama dengan Polis Diraja Malaysia (PDRM) dan Kementerian Pembangunan Wanita, Keluarga dan Masyarakat (KPWKM) bagi menyalurkan sebarang maklumat berkaitan.

“Orang ramai terutama jiran perlu tampil dan melaporkan kes-kes keganasan rumahtangga ke Talian Kasih 15999 atau whatsapp 019-261 5999. PDRM akan melakukan siasatan dan mengambil tindakan yang sewajarnya,” katanya.

Talian itu diwujudkan bertujuan menangani kes berhubung masalah rumahtangga yang melibatkan penderaan sepanjang tempoh pelaksanaan PKP. – BERNAMA


PGA Tahan Dua Lelaki Miliki Dadah Bernilai RM4,000, Bakakuk & Peluru

SANDAKAN: Tiger Platun Batalion 20 Pasukan Gerakan Am (PGA) menahan dua lelaki termasuk seorang warganegara Filipina dan merampas senapang jenis bakakuk di sebuah rumah perkampungan atas air, di Kampung Melayu, dekat sini, awal pagi tadi.

Dalam serbuan pukul 1.30 pagi itu, PGA turut merampas empat butir peluru penabur dan 85 peket syabu dianggarkan bernilai RM4,000.

Pegawai Pemerintah Batalion 20 PGA Beluran, Asisten Komisioner Mohd Nasaruddin M. Nasir berkata serbuan menerusi Operasi Khazanah itu dijalankan selepas menerima aduan daripada orang awam.

“Hasil pemeriksaan di dalam rumah terbabit kita menahan dua lelaki. Seorang daripadanya tidak memiliki dokumen pengenalan diri yang sah dipercayai warganegara Filipina.

“Pemeriksaan lanjut turut menemukan senjata api jenis bakakuk, empat butir peluru penabur dan 85 peket plastik lutsinar disyaki dadah jenis syabu seberat 60 gram.

“Bagaimanapun pemilik bakakuk dan syabu berkenaan bertindak melarikan diri dengan terjun ke bawah rumah selepas menyedari kehadiran pihak penguatkuasa,” katanya dalam kenyataan hari ini.

Kedua-dua suspek ditahan bagi membantu siasatan manakala semua barangan terbabit dirampas termasuk alat penimbang digital, empat gulung kertas aluminium foil, pelbagai mata wang asing, parang dan motosikal.

Kes disiasat dibawah Seksyen 8 Akta Senjata Api 1960, Seksyen 6 (1)(c) Akta Imigresen 1959/63 dan Seksyen 39B Akta Dadah Berbahaya 1952.


Empat Pengedar Dadah Dicekup Di Kota Belud, Rampas Syabu Bernilai RM4670

KOTA BELUD: Empat pengedar dadah dicekup pihak polis menerusi serbuan Ops Ice Breaker di Kampung Keguraan di sini, kelmarin.

Operasi bermula jam 11 pagi dan berakhir 2 petang itu dijalankan, Bahagian Siasatan Jenayah Narkotik (BSJN) Ibu Pejabat Daerah (IPD) Kota Belud.

Ketua Polis Daerah Kota Belud, Superintenden Mohd Zaidi Abdullah mengesahkan laporan, berkata pihaknya turut merampas dadah jenis syabu seberat 31.14 gram anggaran bernilai RM4670.

“Ketika serbuan dijalankan, suspek cuba melarikan diri mengikut pintu dan tingkap, namun strategi mengepung lokasi suspek berjaya menahan kesemua suspek.”

“Malahan, salah seorang suspek mengaku, menyembunyikan bekalan dadah dibekas menyimpan cermin mata sebelum dirampas,” katanya ketika dihubungi.

Menurutnya semua suspek lelaki berusia 28 tahun sehingga 39 tahun terbabit, mempunyai rekod lampau di bawah Seksyen 15(1)(a) Akta Dadah Berbahaya (ADB) 1952.

“Semua suspek ini dipercayai sebagai pengedar dan menjual dadah di kampung ini manakala pelanggan dari daerah Kota Belud serta Kota Marudu.”

“Kesemua suspek warga tempatan itu direman sejak semalam sehingga 5 Februari ini manakala kes disiasat mengikut Seksyen 39A(2) ADB 1952,” katanya.

Mohd Zaidi berkata, sekiranya disabitkan kesalahan, suspek boleh dikenakan hukuman penjara tidak kurang lima tahun atau penjara seumur hidup dan sebatan.


63 Individu Ditahan Sepanjang Ops Sarang

KOTA KINABALU: Seramai 63 individu berusia antara 14 hingga 50 tahun ditangkap berikutan kesalahan berkaitan dadah sepanjang Ops Sarang bermula 11 sehingga 17 Mei lalu.

Pemangku Ketua Polis Daerah Kota Kinabalu, Superintendan George Abd Rakman berkata daripada jumlah itu, 47 individu adalah warga tempatan manakala 16 adalah rakyat asing ditahan atas pelbagai kesalahan jenayah.

Beliau berkata seramai tiga individu ditangkap dibawah kategori bekalan dan pengedaran, 15 orang pula ditahan atas kesalahan memiliki dadah, kesalahan urin (44 orang) dan seorang di atas kesalahan mengikut Akta Racun.

“Ops Sarang kali ini tertumpu dibeberapa lokasi hasil risikan Bahagian Siasatan Jenayah dan Narkotik Ibu Pejabat Polis Daerah (IPD) Kota Kinabalu iaitu di Kampung Sembulan Lama, Kampung Delima, Kampung Likas dan Kampung Kalutan Inanam.

“Kita turut merampas kira-kira 18.54 gram dadah jenis jenis syabu yang dianggarkan bernilai RM2,781 mengikut harga dadah semasa,” katanya dalam kenyataan di sini semalam.

Dalam pada itu, George berkata usaha berkenaan turut diperkasakan dengan mempertingkatkan Ops Tapis yang dijalankan sebanyak 19 kali sepanjang minggu.

Beliau operasi tersebut adalah yang ke-20 telah dijalankan tahun ini di kawasan Kampung Sembulan Lama dengan kejayaan tujuh tangkapan atas kesalahan memiliki dadah selain empat tangkapan penagih yang dikehendaki dalam usaha mengatasi masalah dadah serta jenayah di lokasi terbabit.

Sementara itu, George berkata usaha membanteras pengedaran serta penagihan dadah sekitar bandar raya dan kawasan berhampiran akan terus diperhebatkan dari semasa ke semasa demi kesejahteraan orang awam. – SabahNews Today


Kerajaan Sabah komited pelihara warisan etnik, budaya

KOTA BELUD, 4 Mei – Kerajaan negeri Sabah akan terus komited membantu memulihara warisan etnik dan budaya semua kaum di negeri ini melalui sokongan pelbagai program agar tidak hilang ditelan zaman.

Menteri Pembangunan Luar Bandar Sabah Datuk Ewon Benedick berkata program seperti Karnival Bahasa Kadazandusun memberi impak besar dalam menerapkan budaya cintakan bahasa ibunda di kalangan murid sekolah seterusnya memartabatkan warisan etnik dan budaya.

“Saya melihat karnival ini adalah ruang kerajaan melalui pemimpin masyarakat Kadazandusun menyalurkan bantuan dan memberikan sokongan berkaitan. Kita seringkali menyatakan keresahan bahawa generasi muda kita semakin melupakan bahasa ibunda bukan sahaja bahasa Kadazandusun tetapi juga bahasa ibunda daripada suku kaum lain.

“Oleh itu saya melihat melalui pembelajaran dan pengajaran bahasa Kadazandusun di sekolah rendah dan menengah serta pengajuran program seumpama ini, kita dapat memupuk pembudayaan penggunaan bahasa ibunda tanpa mengabaikan bahasa antarabangsa yang lain termasuk Inggeris, Mandarin, Arab dan Jepun,” katanya selepas merasmikan Karnival Bahasa Kadazandusun Peringkat Negeri Sabah, di sini, semalam.

Karnival berkenaan anjuran bersama Majlis Guru-guru Bahasa Kadazandusun (MGGBKKB) Kota Belud dengan kerjasama Pejabat Pendidikan Daerah Kota Belud diadakan selama dua hari bermula 2 Mei.

Antara pengisian karnival tersebut ialah pertandingan menulis esei, sajak (sisindiron), bercerita (manangon), menyanyi (sugandoi), persembahan gong serta pakaian tradisi terbaik dengan kelancaran berbahasa ibunda Kadazan dusun (Kolumison basaan om Kotorompuson Moboros).


Kaki Gajah Disyaki Dipotong Guna Objek Tajam

KINABATANGAN: Kedua-dua pergelangan kaki dibahagian depan bangkai gajah Pygmy Borneo yang ditemui terapung di Sungai Kinabatangan, kelmarin dipotong mengunakan objek tajam.

Ketua Polis Daerah Kinabatangan, Superintendan Dzulbaharin Ismail berkata hasil bedah siasat yang dilakukan seorang doktor bersama dua kakitangan Unit Penyelamatan Hidupan Liar (WRU), Jabatan Hidupan Liar (JHL) Sabah, petang semalam mendapati bangkai berkenaan adalah gajah jantan.

“Pemeriksaan luaran terhadap bangkai gajah itu dengan menggunakan ‘metal detector’ tidak menemui sebarang kesan tembakan atau serpihan peluru.

“Bagaimanapun pada kedua pergelangan kaki bangkai gajah berkenaan mendapati ia dipotong dengan objek tajam namun tidak dapat dipastikan kerana bangkai gajah itu dalam keadaan tidak sempurna.

“Selain itu tidak dapat dipastikan perbuatan itu dilakukan sebelum atau selepas gajah itu mati,” katanya menerusi kenyataan media.

Menurut Dzulbaharin, haiwan itu disyaki mati sejak seminggu lalu namun setakat ini punca kematian gajah itu belum dapat dipastikan.

Katanya kes itu disiasat mengikut Seksyen 25(1) Enakmen Pemeliharaan Hidupan Liar 1997 kerana memburu haiwan dilindungi.

Sementara itu, Pengarah JHL Sabah, Agustine Tuuga berkata bedah siasat terhadap gajah itu selesai dijalankan petang semalam.

Katanya, 30 peratus bahagian badan yang dibedah siasat adalah bahagian tulang pinggul hingga ekor dan bahagian kaki depan kiri serta kanan.

Ahad lalu, bangkai gajah Pygmy Borneo ditemui terapung oleh orang awam di Sungai Kinabatangan, sebelum melaporkan kejadian itu kepada JHL Sabah.

Susulan itu satu laporan polis dibuat oleh pihak JHL Sabah kira-kira pukul 8 malam pada hari yang sama bangkai gajah itu ditemui.

Penemuan bangkai gajah itu adalah yang ketiga selepas dua kejadian di Sungai Dumpas, Kalabakan, Tawau pada 25 September lalu dan di sebuah ladang kelapa sawit di Beluran, 19 Oktober lalu. – SabahNewsToday


Ahli Warisan Cecah 300,000 Diseluruh Sabah

AHLI WARISAN CECAH 300 RIBU SELURUH SABAH

Parti Warisan Sabah (Warisan) di daerah ini mencecah jumlah keahlian seramai 30,000 orang iaitu kira-kira 10 peratus daripada jumlah keseluruhan anggota parti itu di Sabah yang berjumlah 300,000 ahli.

Timbalan Ketua Menteri Sabah, Datuk Jaujan Sambakong berkata selain itu Warisan Bahagian Semporna pula mempunyai sebanyak 22 cawangan setakat ini manakala 606 cawangan lagi dalam proses pendaftaran.

“Jumlah bilangan ahli itu tidak penting tetapi yang penting adalah kualiti…tak guna ramai ahli tetapi parti tidak mampu membangun dan membawa kemajuan kepada negeri,” katanya.

Beliau berkata demikian ketika ditemui dalam sidang media selepas Program Penyerahan Kad Keahlian Parti Warisan Sabah Bahagian Semporna, di sini hari ini.

Dalam pada itu, beliau yang juga Timbalan Presiden Warisan menasihat ahli parti itu agar tidak berjuang seperti lalang sebaliknya penuh disiplin dan tekad yang tinggi demi membela dan memperjuang nasib rakyat.

“Semangat perjuangan parti perlu ditingkatkan sebagaimana usaha yang ditunjukkan ketika mendapatkan kemenangan Pilihan Raya Umum (PRU) ke-14 lalu.

“Perjuangan parti bukan perjuangan permainan tetapi untuk membangun negeri dan juga berkepentingan sebagai kesinambungan perjuangan yang perlu diwariskan kepada generasi akan datang.

“Saya masih ingat semangat perjuangan yang begitu tinggi berkobar-kobar sehingga kita dapat menumbangkn kerajaan terdahulu, jadi semangat ini perlu diteruskan,” jelasnya.


Suami Isteri Meninggal Dunia Selang Dua Jam Akibat COVID-19

BERGAMO (ITALI): Sepasang suami isteri yang sudah berkahwin selama 60 tahun meninggal dunia akibat coronavirus (COVID-19), selang dua jam antara satu lain.

Severa Belotti, 82 dan suaminya, Luigi Carrara, 86 menghabiskan hari-hari terakhir mereka dalam kuarantin di rumah, yang terletak di pekan Albino dalam wilayah Bergamo, utara Itali.

Anak lelaki mereka, Luca Carrara mendakwa, mendiang ibu bapanya dikuarantin di rumah selama lapan hari tanpa sebarang bantuan perubatan, dan mengalami demam dengan suhu mencecah 39 darjah selsius.

Luca yang teramat sedih memberitahu akhbar Corriere della Sera bahawa bapanya, Luigi dibawa ke hospital Bergamo pada Sabtu, manakala ibunya dimasukkan ke premis rawatan sama keesokan harinya.

Kematian pasangan itu dicatatkan pada jam 9.15 dan 11 pagi, Selasa lalu.

Menurut Luca, beliau tidak dapat bertemu atau melihat mayat kedua-dua ibu bapanya bagi memberikan penghormatan terakhir kerana virus itu.

“Ibu bapa saya terperangkap di dalam rumah untuk satu tempoh panjang kerana tiada doktor berada berhampiran.

“Saya cuba menghubungi perkhidmatan kecemasan 112 namun tiada bantuan diterima,” katanya.

Pihak berkuasa Itali kebelakangan ini dihujani rungutan berhubung pelaksanaan perintah kuarantin akibat COVID-19.

Kelmarin, seorang aktor dilaporkan terpaksa berkurung dengan mayat kakaknya yang meninggal dunia akibat COVID-19 selama lebih 36 jam. – Agensi


Tiga kes demam campak di Sabah babit kanak-kanak tidak mendapat suntikan imunisasi

KOTA KINABALU, 14 Feb – Tiga kes demam campak yang dilaporkan di negeri ini sehingga 9 Februari lepas membabitkan kanak-kanak tidak pernah mendapat suntikan imunisasi dan dua daripada mereka bukan warganegara.

Menteri Kesihatan dan Kesejahteraan Rakyat negeri Datuk Stephen Wong Tien Fatt berkata kanak-kanak terlibat berumur setahun hingga enam tahun.

Katanya pada tahun lepas, sebanyak 73 kes demam campak dan satu kematian dilaporkan dengan 40 peratus kes adalah kalangan kanak-kanak yang berumur di antara dua hingga tujuh tahun.

Majoriti kes merupakan penduduk warganegara dan selebihnya penduduk bukan warganegara dengan hanya 15 peratus pernah mendapatkan suntikan imunisasi, katanya ketika ditemui pemberita selepas Majlis Pelancaran Laman Web dan Sambutan Tahun Baru Cina kementerian itu di sini, hari ini.

Wong berkata empat daerah tertinggi kes demam campak pada tahun lepas adalah Kudat sebanyak 30 kes, Semporna (21 kes), Kota Kinabalu dan Tawau masing-masing empat kes.

Mengenai perkembangan kes demam denggi di negeri ini, beliau berkata terdapat 103 kes dilaporkan sejak I Januari sehingga 2 Februari lepas.

Katanya kementeriannya mengambil perhatian dan tindakan untuk menangani kes demam denggi dilaporkan adalah tinggi pada bulan pertama tahun ini.

Justeru, katanya, beliau telah mengarahkan Jabatan Kesihatan Negeri Sabah terus mempertingkatkan usaha untuk menurunkan kes demam denggi menerusi aspek pendidikan kepada masyarakat termasuk mengadakan gotong royong di kawasan yang telah dikenal pasti.


COVID-19: 1,854 Kes Baharu, 5 Kematian Hari Ini

PUTRAJAYA: Kementerian Kesihatan melaporkan kes jangkitan baharu Covid-19 meningkat 1,854 kes.

Ketua Pengarah Kesihatan, Dr Noor Hisham Abdullah, berkata Sarawak kembali melaporkan kes tertinggi dengan 555 kes, diikuti Selangor dengan 403 kes.

Sementara itu, empat negeri lain melaporkan tiga angka kes, iaitu Pulau Pinang (176 kes), Kelantan (143), Sabah (135), dan Johor (103).

Kuala Lumpur juga melaporkan 135 kes.

Berikut bilangan kes baharu di negeri atau wilayah lain:

Perlis satu-satu negeri tidak melaporkan kes baharu.

Sementara itu, perkembangan semasa kes Covid-19 melaporkan 1,247 mangsa pulih dan lima kematian.

Ini menjadikan 341, 489 kes pulih daripada keseluruhan 357,607 kes sehingga kini, dengan 1,313 kematian dilaporkan.

Dalam pada itu, sebanyak 14,805 kes aktif, dengan 169 pesakit sedang dirawat di ICU dan 79 daripadanya memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tambunan Berpotensi Besar Bangunkan Industri Halia

TAMBUNAN, 20 Julai: Daerah Tambunan berpotensi besar untuk membangunkan industri halia, kata Ketua Menteri Datuk Seri Mohd Shafie Apdal.

Sehubungan itu, beliau meminta Kementerian Pertanian dan Industri Makanan Sabah melihat perkara itu dan memperbesarkan industri halia sedia ada di kawasan berkenaan.

“Kita tahu Tambunan merupakan salah satu daerah pengeluar halia di negeri ini. Oleh itu kita mahukan ia dijadikan satu industri agar ia dapat dipasarkan sehingga ke luar negara,” katanya kepada pemberita selepas merasmikan kampus baharu Kolej Komuniti Tambunan, di sini hari ini.

Beliau berkata kerajaan akan memastikan industri berkenaan dapat dibangunkan untuk mempertingkatkan pendapatan penduduk kampung yang selama ini menanam halia di daerah berkenaan.

“Apabila industri ini ada, maka hasil bukan sahaja dipasarkan di Sabah tetapi di serata dunia,” katanya.

Sementara itu, Mohd Shafie berkata Kolej Komuniti di Sabah adalah sangat relevan kerana ia menjadi pemangkin dan peneraju pembangunan modal insan dan teknologi maklumat.

“Peranan Kolej Komuniti menyokong usaha kerajaan negeri bagi memastikan pasaran kerja di Sabah bakal dipenuhi oleh modal insan atau graduan yang mempunyai kemahiran yang diiktiraf oleh industri,” kata beliau.

Terdahulu, Mohd Shafie melancarkan majlis pecah tanah di tapak pembinaan Mahkamah Anak Negeri Tambunan yang akan dimulakan tidak lama lagi.

Katanya, mahkamah yang menelan belanja RM6 juta itu dapat memberi perkhidmatan terbaik kepada penduduk kampung bagi menyelesaikan pertikaian tertentu tanpa mengganggu urusan di pejabat daerah.


UMNO Pertimbang Tarik Diri Dari PN

KUALA LUMPUR: UMNO pertimbang untuk keluar dari Perikatan Nasional (PN) dan akan memberikan syarat baharu sekiranya ingin meneruskan kerjasama.

Perkara itu dimaklumkan oleh Setiausaha Agung UMNO, Datuk Seri Ahmad Maslan melalui satu kenyataan sebentar tadi.

“Sebaliknya parti itu memberi syarat baru kepada kerajaan PN bagi meneruskan kerjasama politik secara bertulis untuk dilaksanakan secepat mungkin,” katanya selepas mesyuarat biro politik majlis tertinggi parti itu yang diadakan di Pusat Dagangan Dunia Putra (PWTC) malam ini.

Menurutnya lagi, UMNO akan turut mencadangkan supaya Muafakat Nasional (MN) didaftarkan secara rasmi.

“UMNO akan mencadangkan kepada Jawatankuasa Pemandu MN agar Muafakat Nasional didaftar dengan segera sebagai gabungan politik yang sah.

“UMNO berpandangan kestabilan politik sangat penting dan pertumbuhan ekonomi mesti ditingkatkan.

“Sebarang keputusan UMNO lakukan adalah untuk manfaat rakyat, agama,  bangsa dan negara.

“UMNO akan terus berjuang demi kepentingan rakyat untuk memastikan pandemik Covid-19 dapat ditangani oleh kerajaan dan pihak yang berkaitan dengan berkesan demi kesejahteraan rakyat dan negara,” ujarnya. – Suara.tv

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengusaha, Penumpang Bas Ekspress Lega Kebenaran Rentas Daerah

TAWAU : Kelonggaran perjalanan rentas daerah yang diumumkan oleh pihak kerajaan bermula 7 Disember baru-baru ini sekaligus memberi kebenaran kepada pengusaha bas ekspress Tawau-Sandakan-Kota Kinabalu beroperasi semula.

Kebenaran itu memberi kelegaan kepada pengusaha bas express dan penumpang yang ingin bekerja serta mempunyai urusan penting di ibu negeri.

Pengusaha Bas Express, Joseph Lok, 36, berkata sejak penularan wabak COVID-19 dan pelaksanaan Perintah Kawalan Pergerakan (PKP) dilaksanakan perniagaannya sangat terjejas kerana larangan rentas daerah.

“Jika dikira pada tahun ini, kami hanya beroperasi hanya enam bulan sahaja dan semua kos termasuk gaji pekerja, sewa serta pinjaman yang dibuat perlu dikeluarkan menggunakan pendapatan syarikat sebelum ini,”katanya.

Beliau berkata, kebenaran rentas daerah ini memberikan kelegaan kepada kami dipihak yang mengusahakan bas ekspress jarak jauh kerana dapat menjana semula pendapatan syarikat.

“Walaupun kapasiti penumpang yang dibenarkan hanya separuh sahaja kerana perlu penjarakan fizikal di dalam bas, namun ianya lebih baik daripada tidak beroperasi sepenuhnya.

“Kami akan sentiasa mengikuti semua prosedur operasi standard (SOP) yang digariskan semasa beroperasi termasuk sanitasi keseluruhan bas, periksa suhu badan dan penjarakan fizikal,”katanya.

Menurutnya, sejak hari pertama beroperasi, sambutan daripada penduduk sangat menggalakan dan bersyukur masyarakat masih memerlukan pengangkutan awam darat untuk perjalanan ke ibu kota.

“Sebagai pemain industri bas ekspress, kami sangat memerlukan bantuan daripada pihak kerajaan dalam memberikan lebih banyak subsidi bagi meringankan beban kami,”katanya.

Sementara itu, penumpang Rosalinda Ibrahim, 19, berkata kelonggaran rentas daerah yang diberikan merupakan satu rahmat kerana banyak urusan penting yang tertunggak dapat dilakukan semula.

“Saya terpaksa menunggu lama untuk meneruskan urusan di ibu negeri kerana penutupan semua perjalanan rentas daerah yang dibuat oleh pihak kerajaan bagi membendung penularan wabak.

“Sebenarnya, saya mempunyai temujanji di Jabatan Perdaftaran Negara (JPN) di Kota Kinabalu, namun ianya tidak dapat dilakukan susulan penutupan sebarang perjalanan rentas daerah,”katanya.

Beliau berkata, kami sekeluarga sangat berterima kasih kepada pihak kerajaan kerana memberikan kebenaran ini tanpa sebarang syarat walaupun masih menguatkuasakan PKPB.

“Saya juga melihat keputusan ini dibuat memandang kadar kes positif yang semakin menurun dan semua masyarakat sudah mula faham dengan disiplin serta norma baharu kehidupan pada masa ini.

“Kami mendoakan semoga penularan wabak dapat diatasi dengan segera supaya kehidupan boleh kembali seperti dahulu dan kerajaan dapat memulihkan semula ekonomi negeri,”katanya. – Utusan Borneo


Ismail & PH Capai Muafakat Perkasa Parlimen

KUALA LUMPUR: Perdana Menteri Ismail Sabri Yaakob dan tiga pemimpin tertinggi Pakatan Harapan (PH) mencapai kata sepakat untuk memperkukuhkan fungsi Parlimen sebagai institusi bertanggungjawab menyemak dan mengimbang tadbir urus eksekutif.

Dalam kenyataan bersama, mereka bersetuju dan memahami pentingnya kebebasan badan kehakiman, reformasi institusi dan pemerintahan yang baik.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Petrol Naik 10 Sen Sahaja, Diesel Kekal

HARGA runcit petrol RON97 dan RON95 masing-masing naik 10 sen, pada harga RM2.38 seliter dan RM2.08 seliter manakala, diesel kekal RM2.18 seliter berkuat kuasa tengah malam ini.

Kementerian Kewangan dalam kenyataan berkata, harga runcit produk petroleum itu bagi tempoh 23 Februari hingga 1 Mac berdasarkan penetapan harga mingguan menggunakan formula Mekanisme Harga Automatik (APM).

“Peningkatan harga runcit petrol didorong oleh faktor peningkatan purata kos produk diproses (refined product) di pasaran dunia, berbanding minggu sebelumnya iaitu daripada AS$63.11 setong kepada AS$66.91 setong.

“Bagi produk diesel, kos purata produk diproses turut meningkat secara ketara iaitu daripada AS$74.38 setong kepada AS$79.11 setong. Sepatutnya harga runcit diesel adalah sebanyak RM2.33 seliter,” katanya, hari ini.

Bagaimanapun, kementerian memberitahu, selaras janji kerajaan untuk menstabilkan harga runcit diesel sekiranya harga sebenar pasaran lebih tinggi daripada paras yang ditetapkan iaitu RM2.20 seliter untuk RON95 dan RM2.18 seliter untuk diesel, maka harga runcit kekal pada paras RM2.18 seliter. – Harian Metro


Warga Asing Dipenjara 3 Bulan Denda RM1,000 Sabung Ayam Ingkar PKP

TAWAU: Padah menyertai aktiviti sabung ayam ketika tempoh Perintah Kawalan Pergerakan (PKP), seorang lelaki dipenjara tiga bulan penjara dan denda RM1,000 oleh Mahkamah Sesyen Tawau, hari ini.

Hakim Awang Kerisnada Awang Mahmud menjatuhkan hukuman itu terhadap Mohd Salleh Alkali, 52, yang juga warga asing selepas dia mengaku bersalah sejurus pertuduhan dibacakan oleh jurubahasa mahkamah.

Selain itu, tertuduh juga berdepan hukuman tambahan penjara satu bulan jika gagal membayar denda berkenaan.

Berdasarkan fakta kes, tertuduh ditahan anggota polis yang menjalankan rondaan Ops Covid-19/ Ops Dadu di Kampung Hidayat, Batu 4 Jalan Apas, kira-kira jam 11 pagi 9 April lalu.

Hasil siasatan, tertuduh didapati bergerak dari satu tempat ke tempat lain iaitu dari Jambatan Warisan 8 ke kawasan berkenaan untuk menyertai aktiviti sabung ayam.

Bagi kesalahan itu tertuduh didakwa mengikut Peraturan 3 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020, yang memperuntukkan hukuman denda maksimum RM1,000 atau penjara tidak melebihi enam bulan atau kedua-duanya, jika sabit kesalahan.

Pendakwaan dikendalikan Pegawai Pendakwa Ibu Pejabat Polis Daerah Tawau, Asisten Superintendan Dg Nur Azarinawaty Ag Kachee sementara tertuduh tidak diwakili peguam bela.

Mahkamah turut memerintahkan tertuduh dirujuk ke Jabatan Imigresen Malaysia untuk proses penghantaran pulang ke negara asal sebaik selesai menjalani hukuman. – Harian Metro


Mulai Esok Operasi Bas Ekspres Menuju Ke Beaufort, Menumbok, Sipitang, Lawas, Limbang & Brunei Pindah Ke Terminal KK Sentral

Operasi perkhidmatan bas ekspres di terminal sementara Jalan Tugu akan berpindah ke bangunan Terminal KK Sentral, di sini, mulai esok.

Pengarah Jabatan Pengaduan dan Perhubungan Awam, Dewan Bandaraya Kota Kinabalu (DBKK), Lizawana Matin, berkata ia membabitkan operasi perkhidmatan bas ekspres menuju ke Beaufort, Menumbok, Sipitang, Lawas, Limbang dan Brunei.

“Orang ramai yang biasa menggunakan perkhidmatan bas ekspres di terminal sementara Jalan Tugu, diminta ke Terminal KK Sentral yang terletak bersebelahan Kompleks Wawasan Plaza, bermula esok,” katanya dalam satu kenyataan, di sini, hari ini.

Menjelaskan lanjut, beliau berkata, kaunter jualan tiket bas terletak di Aras 3 Blok A bangunan itu, manakala balai pelepasan di Aras 1 Blok B.

“Antara kemudahan disediakan ialah paparan digital maklumat dan jadual perjalanan di terminal bas itu.

“Kemudahan menyimpan beg berbayar juga disediakan di Aras 3 Blok A untuk mereka yang memerlukan,” katanya.

Bagi mereka yang menggunakan kereta persendirian untuk menghantar penumpang ke terminal itu, kemudahan kira-kira 400 petak parkir kenderaan disediakan dengan 15 minit pertama adalah percuma.

Orang ramai dinasihatkan mengikut arahan panduan papan tanda arah di terminal bagi mengelakkan kerumitan, dan sebarang pertanyaan boleh menghubungi Pegawai Penyelaras Operasi KK Sentral, Zarah Limat melalui talian 019-9768339.


Polis Patah Cubaan Bunuh Dr M, Guan Eng

KUALA LUMPUR: Pasukan anti-pengganas polis mematahkan rancangan membunuh bekas perdana menteri Dr Mahathir Mohamad dan bekas menteri kewangan Lim Guan Eng tahun lepas, kata Penolong Pengarah Unit Counter-Terrorism Cawangan Khas (E8), Azman Omar.

Bercakap di satu forum maya berkenaan radikalisme dan ekstremisme pagi tadi, Azman berkata individu yang ditangkap juga mengaku merancang untuk menyerang secara bersendirian bekas menteri di Jabatan Perdana Menteri Mujahid Yusof Rawa dan bekas peguam negara Tommy Thomas.

Menurut laporan The Malaysian Insight, individu itu merancang untuk menikam mereka.

“Kami dapat menghalang dia daripada melakukan jenayah itu pada Jan 2020, beberapa bulan sebelum negara bawah perintah kawalan pergerakan,” katanya di forum anjuran International Institute of Advanced Islamic Studies.

Kes itu antara tujuh tangkapan yang dibuat E8 pada 2020, kata Azman, berbanding lebih 10 serbuan dan tangkapan pada 2019, dan 109 serbuan dan tangkapan pada 2018.

Berhubung ancaman militan agama, Azman berkata situasi sekarang terkawal dengan golongan pensimpati kurang dorongan selepas kematian pemimpin IS, Abu Bakar Al-Baghdadi, dan militan warga Malaysia lain.

“Usaha yang pasti gagal bagi mereka,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,611 Kes Positif Baharu Covid-19 Hari Ini

PUTRAJAYA: Kementerian Kesihatan (KKM) melaporkan 4,611 kes baharu Covid-19, menjadikan jumlah jangkitan meningkat kepada 701,019 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 1,346 kes.

Ia diikuti Sarawak sebanyak 682 kes, Perak (453), Negeri Sembilan (437), Johor (314), Kuala Lumpur (310), Melaka (205), Kelantan (219), Kedah (182), Sabah (166), Labuan (130), Pulau Pinang (84), Pahang (50), Terengganu (18) and Putrajaya (15).

Manakala tiada kes baharu direkodkan Perlis hari ini.


KWSP Tak Akan Buat Keputusan Melulu

KUALA LUMPUR: Kumpulan Wang Simpanan Pekerja (KWSP) tidak akan menggadaikan masa depan ahlinya dengan membuat keputusan melulu mahupun terpengaruh dengan mana-mana desakan dalam isu pengeluaran Akaun 1.

Ketua Pegawai KWSP Tunku Alizakri Alias berkata, pihaknya mendengar dan meneliti semua pandangan pelbagai pihak sebelum memutuskan pengeluaran akaun terbabit yang masih dalam peringkat perbincangan bersama Kementerian Kewangan.

“Kita akan melihat semua aspek secara menyeluruh dengan mengimbangi keperluan semasa ahli sebelum membuat keputusan rasional yang bukan saja akan menyelesaikan masalah hari ini tetapi menjamin kelestarian masa depan ahli.

“Masih lagi dalam proses penelitian untuk penambah baikan dan memperhalusi semua aspek.

“Semua perincian termasuk syarat, kaedah serta siapa yang layak akan diumumkan dalam masa terdekat,” katanya dalam satu temubual hari ini.

Walaupun berdepan pelbagai tekanan termasuk ahli politik yang sebulat suara menyokong pengeluaran RM10,000 dari Akaun 1 itu, namun beliau berkata, cabaran itu tidak akan mematahkan semangat pasukannya dalam membuat keputusan terbaik demi jaminan masa depan ahli selari dengan peranan penubuhan dana persaraan itu.

“Saya faham ramai orang marah, bimbang, rungsing kerana kesan pandemik ini yang tidak pernah berlaku kesan sebesar ini.

“Mungkin, saya menjadi orang paling dibenci di Malaysia sekarang kerana membuat keputusan yang tidak popular, biarlah orang kecam saya tetapi akan jalankan tugas saya untuk melindungi masa depan ahli.

“Ya, kita mendengar semua pandangan, tetapi kita tetap berpegang teguh dalam membuat satu keputusan yang tidak akan menggadaikan masa depan ahli kerana keutamaan kita hanya berkhidmat untuk ahli tidak berkait rapat perkara lain termasuk tekanan politik sekalipun,” katanya.

Jika terdesak sekalipun, katanya, pengeluaran Akaun 1 akan menjadi jalan penyelesaian terakhir berikutan besar kesannya kepada ahli jika pengeluaran dilakukan pada masa ini.

“Kita ambil contoh jika seseorang ahli yang mengeluarkan RM10,000 itu kini berusia 30 tahun dan dijangka bersara pada usia 60 tahun, dia akan terkesan tiga kali ganda akibat pengeluaran itu.

“Mengikut rekod KWSP, 43 peratus atau 5.38 juta ahli mempunyai simpanan kurang daripada RM10,000 dalam Akaun 1 manakala 54 peratus atau 137,000 daripada 254,000 ahli berusia 54 tahun pada 2020 mempunyai simpanan kurang daripada RM50,000.

“Jadi, seharusnya pengeluaran KWSP menjadi pilihan terakhir apatah lagi kerajaan kita juga menyediakan pelbagai kemudahan bantuan bagi membantu kelangsungan rakyat ketika berdepan situasi Covid-19 ini,” katanya.

Beliau berkata, ahli berpeluang mendapatkan khidmat nasihat perunding kewangan bertauliah seperti KWSP, Agensi Kauseling dan Pengurusan Kredit (AKPK) serta Pertubuhan Keselamatan Sosial (PERKESO) untuk membantu menguruskan masalah kewangan dihadapi mereka.

“Ya, ini wang anda (ahli), tetapi buat keputusan yang betul dan jangan terburu-buru jika kita tidak membuat keputusan yang baik hari ini ia akan jejaskan masa depan.

“Bukan saya kata jangan (keluarkan Akaun 1), tetapi kita hendak pastikan ahli buat keputusan rasional dan baik yang mengimbangi semua aspek termasuk untuk hari ini dan akan datang iaitu keluarkan untuk keperluan saja.

“Dalam keadaan genting ini, pastikan ahli merancang dan tahu berapa perbelanjaan keperluan dan keutamaan dalam masa terdekat ini sebelum memutuskan membuat pengeluaran,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Johor : Warisan Tanding DUN Permas

JOHOR BAHRU: Parti Warisan pada Khamis mengesahkan bakal bertanding di kerusi Dewan Undangan Negeri (DUN) Permas pada Pilihan Raya Negeri (PRN) Johor yang akan diadakan pada 12 Mac ini.

Presidennya Datuk Seri Mohd Shafie Apdal (gambar) bagaimanapun belum mengumumkan nama calon yang bakal bertanding di kerusi berkenaan.

“Ya, ini adalah kawasan yang akan (ditandingi), sebab tu saya datang,” katanya kepada pemberita selepas melawat sekitar kawasan Pasar Muafakat Sabah di sini pada Khamis.

Beliau berkata demikian apabila ditanya pemberita sama ada DUN Permas antara kawasan yang bakal ditandingi parti itu di PRN berkenaan.

Menurutnya beliau turun ke kawasan itu untuk berjumpa dengan Ketua Koordinator Warisan Johor bagi berbincang persediaannya berdepan dengan PRN Johor.

Sementara itu Mohd Shafie berkata beliau akan mengumumkan nama-nama calon yang akan bertanding pada PRN itu dalam masa terdekat dengan sebahagian besarnya calon muka baharu tempatan. – Harian Ekspress

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Kampung Di Tawau Bantu Tumpas Jenayah Rentas Sempadan Patut Jadi Contoh

TAWAU : Kesungguhan penduduk di tiga kampung pesisiran pantai di sini dalam membantu pasukan keselamatan menangani jenayah rentas sempadan patut dicontohi semua pihak, kata Pembantu Menteri Kewangan Sabah Datuk Nizam Abu Bakar Titingan.

Beliau berkata tindakan penduduk Kampung Batu Payung, Kampung Tinagat dan Kampung Membalua menjadi ‘mata dan telinga’ pihak berkuasa dengan cara menyalurkan maklumat, berhasil menggagalkan pelbagai cubaan jenayah rentas sempadan.

“Baru-baru ini, hasil maklumat mereka pasukan keselamatan berjaya mematahkan cubaan mengedar dadah jenis syabu seberat 303 kilogram bernilai hampir RM11 juta yang merupakan rampasan terbesar di negeri ini.

“Saya sangat bangga dengan sumbangan semua penduduk yang terlibat dan penghargaan perlu diberi kepada mereka,” katanya kepada pemberita selepas menyampaikan sijil penghargaan kepada 32 individu termasuk anggota Rukun Tetangga di Kampung Batu Payung, di sini hari ini.

Nizam yang juga Ahli Dewan Undangan Negeri Apas, berkata kawasan pesisiran pantai kerap menjadi sasaran penjenayah menjalankan kegiatan penyeludupan manusia, barang kawalan serta pengedaran dadah.

“Kawasan DUN Apas misalnya, hampir keseluruhan berada dalam lingkungan pesisiran pantai dan sangat terdedah dengan kegiatan jenayah rentas sempadan, ini menjadi kebimbangan penduduk sejak dari dulu lagi,” katanya.

Sementara itu, beliau berkata Jabatan Sukarelawan Malaysia (RELA) akan mendirikan pondok kawalan di Kampung Batu Payung sebagai kemudahan kepada anggota yang bertugas. – BERNAMA